Banjir: Dosa percuma kepada pihak yang memaki hamun

Riuh kedengaran suara-suara yang mengkritik kumpulan barisan hadapan dalam menangani bencana banjir yang melanda. Barangkali lebih ramai yang bercakap hanyalah sekadar berada di dalam bilik berdepan dengan meja, walaupun ramai juga yang mungkin boleh berenang untuk membantu mangsa pun tidak mampu melakukannya.

Mereka hanya sekadar membuat kenyataan untuk melepaskan geram. Bagaimanapun, sikap sebahagian daripada mereka itu bagus kerana menunjukkan simpati terhadap mangsa banjir.

Banjir yang berlaku ialah bencana yang tidak diduga besar dan kecilnya. Tambahan lagi, untuk melalui kawasan yang dilanda banjir tidak semudah memandu kereta di lebuh raya.

Maka, perlulah dinilai terlebih dahulu kederasan arus yang berbahaya, pusaran air yang menakutkan, kedalaman air yang menggerunkan dan lain-lain. Termasuklah risiko yang boleh berlaku seperti kemungkinan dihempap tanah, bangunan runtuh dan tanah hanyut, kawasan yang sempit penuh bahaya, binatang berbisa dan berbahaya serta pelbagai lagi cabaran lain.

Hanya mereka yang kuat, tabah, sabar dan gagah berani sahaja boleh melakukan usaha menyelamat dan membantu dengan cara menyabung nyawa sendiri, bukan nyawa mereka yang hendak diselamatkan itu sahaja.

Oleh itu, bukan masanya isu banjir hendak dijadikan isu politik ataupun isu untuk mempopularkan diri. Bahkan, bukan juga isu sekadar untuk melariskan berita yang sedap dibaca, tanpa memahami beratnya bebanan mereka yang memikul tanggungjawab untuk menyelamatkan mangsa banjir dalam keadaan membahayakan diri sendiri.

Bencana yang datang bukannya boleh diketahui lebih awal tahap bahaya dan peralatan yang diperlukan di sesuatu kawasan. Malah, ramalan kaji cuaca bukan semuanya berlaku sepertimana yang dibaca dan dijangka.

Terdapat sebahagian kawasan yang mencukupi peralatannya dan ada juga kawasan yang berlebihan peralatannya. Dalam pada itu, ada juga yang menghadapi banyak kekurangan tanpa diketahui lebih awal peralatan yang mencukupi. Ada juga kawasan yang jauh dan jalan yang berliku-liku bagi meredah banjir dalam perjalanannya.

Justeru, perlulah difahami untuk membahagi-bahagikan tugas, peralatan dan penghantarannya terpaksa mengejar masa dan jarak yang jauh. Sehinggakan perlu meredah bahaya dan lain-lain keadaan yang tidak memungkinkan misi bantuan dapat dipandu laju sepertimana biasa.

Semua keadaan tersebut perlu diketahui oleh semua pihak supaya masing-masing tidak mudah hanya sekadar mengkritik dengan lidah yang tidak bertulang dan melalui dakwat cair yang mudah dialirkan.

Kepada Allah SWT jualah kita semua berdoa supaya diberikan kekuatan jasad dan roh serta kesabaran kepada barisan hadapan.

Termasuklah didoakan agar dikurniakan pahala amal pengorbanan dan pahala percuma kepada mereka akibat dimaki dan dikritik dengan mudah sehingga menyentuh perasaan. Begitu juga, dosa percuma kepada pihak yang memaki hamun.

Fadilat besar kepada para sukarelawan serta penyumbang harta dan tenaga percuma yang mendapat kelebihan daripada janji Rasulullah SAW kepada sesiapa yang membantu bagi melepaskan kesusahan saudaranya. Nescaya Allah SWT akan menolongnya dalam menghadapi kesusahan pada Hari Kiamat kelak. Sabda Nabi SAW:

مَنْ نَفَّسَ عَنْ مُؤْمِنٍ كُرْبَةً مِنْ كُرَبِ الدُّنْيَا، نَفَّسَ اللهُ عَنْهُ كُرْبَةً مِنْ كُرَبِ يَوْمِ الْقِيَامَةِ.

“Sesiapa yang melepaskan satu kesusahan seorang Mukmin, pasti Allah akan melepaskan daripadanya satu kesusahan pada Hari Kiamat.” (Riwayat Muslim 2699)

Buat mereka yang meninggal dunia, didoakan agar dikurniakan pahala syahid akhirat yang diselamatkan daripada menghadapi fitnah kubur. Kepada ahli keluarga dan semua mangsa banjir, semoga mendapat pahala bersabar dan pahala tenaga berikhtiar.

Kepada semua ingatkan diri masing-masing dengan firman Allah SWT:

وَلَنَبْلُوَنَّكُمْ بِشَيْءٍ مِنَ الْخَوْفِ وَالْجُوعِ وَنَقْصٍ مِنَ الْأَمْوَالِ وَالْأَنْفُسِ وَالثَّمَرَاتِ وَبَشِّرِ الصَّابِرِينَ١٥٥ الَّذِينَ إِذَا أَصَابَتْهُمْ مُصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ١٥٦ أُولَئِكَ عَلَيْهِمْ صَلَوَاتٌ مِنْ رَبِّهِمْ وَرَحْمَةٌ وَأُولَئِكَ هُمُ الْمُهْتَدُونَ١٥٧

“Demi sesungguhnya Kami akan menguji kalian dengan sedikit ketakutan dan (dengan merasai) kelaparan, dan (dengan berlakunya) kekurangan harta benda dan jiwa serta buah-buahan (hasil tanaman). Dan berikanlah berita gembira kepada orang-orang yang sabar. (155); (Iaitu) orang-orang yang apabila mereka ditimpa musibah, mereka berkata: ‘Sesungguhnya kami adalah kepunyaan Allah dan kepada Allah jualah kami akan kembali.’ (156); Mereka itulah orang-orang yang beroleh keberkatan yang sempurna daripada Tuhan mereka berserta rahmat-Nya; dan mereka itulah orang-orang yang dapat petunjuk hidayah-Nya. (157)” (Surah al-Baqarah: 155-157)

Abdul Hadi Awang
Presiden PAS


Permohonan Irwan Serigar, Arul Kanda batal saman 1MDB didengar pada 19 Okt

Permohonan bekas Ketua Setiausaha Perbendaharaan Tan Sri Mohd Irwan Serigar Abdullah dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy untuk membatalkan saman difailkan 1MDB terhadap mereka yang menuntut bayaran US$6.59 bilion, akan didengar oleh pesuruhjaya kehakiman (JC) yang baharu di Mahkamah Tinggi Kuala Lumpur.

Perkara itu dimaklumkan oleh peguam Lavinia Kumaraendran yang mewakili Mohd Irwan ketika dihubungi hari ini selepas pengurusan kes secara dalam talian di hadapan Penolong Kanan Pendaftar Azlinda Ahmad Sharif, lapor Bernama.

Menurut peguam itu, permohonan berkenaan akan didengar di hadapan JC Roz Mawar Rozain bagi menggantikan Hakim Datuk Amarjeet Singh yang akan dipindahkan ke Mahkamah Tinggi Rayuan dan Kuasa-kuasa Khas di sini.

“Tarikh pendengaran permohonan yang ditetapkan sebelum ini pada 19 Okt dikekalkan dan pengurusan kes selanjutnya ditetapkan pada 27 Sept,” kata Lavinia.

Permohonan untuk membatalkan saman itu difailkan Arul Kanda pada Jun lepas manakala Mohd Irwan memfailkan permohonan pada 18 Feb.

Dalam permohonan itu, Mohd Irwan antaranya mendakwa tuntutan saman terhadapnya adalah pramatang kerana pelaburan Brazen Sky serta pembayaran Aabar Investments PJS Limited adalah jelas tidak kukuh memandangkan mahkamah masih belum menentukan 1MDB mengalami kerugian sebanyak US$1.83 bilion dan US$3.5 bilion.

Arul Kanda dan Mohd Irwan disaman 1MDB pada Mei tahun lepas berhubung dakwaan mereka telah melakukan pecah amanah dan konspirasi menyebabkan 1MDB mengalami kerugian berjumlah US$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.

1MDB juga mendakwa kedua-dua defendan itu melakukan pecah amanah dan konspirasi dengan menyeleweng wang 1MDB berjumlah US$3.5 bilion yang dibayar kepada Aabar Investments dan US$1.265 bilion dibayar kepada International Petroleum Investment Company (IPIC) pada 9 Mei 2017.

Menurut 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.

Sehubungan itu, 1MDB antaranya menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


Hishammuddin disahkan positif Covid-19

Seorang Menteri Kanan, Datuk Seri Hishammuddin Hussein kini disahkan positif jangkitan Covid-19, menurut satu kenyataan yang dikeluarkan hari ini.

Perkara itu disahkan dalam satu kenyataan Pejabat Menteri Pertahanan pagi ini yang memberitahu keputusan ujian dijalani Hishammuddin menunjukkan keputusan positif Covid-19.

“Beliau sememangnya menjalani ujian pengesanan Covid-19 jenis RT-PCR secara berkala selain turut kerap melakukan ujian pengesanan secara kendiri (self-test) melalui kaedah RTK Antigen. Kali terakhir beliau menjalani ujian pengesanan jenis RT-PCR dan mendapat keputusan negatif Covid-19 ialah pada Jumaat, 18 Februari 2022.

“Datuk Seri Hishammuddin Hussein akan terus memantau dan menjalankan tugas-tugasnya yang sesuai dilaksanakan sepanjang tempoh isolasi,” kata kenyataan itu.

Dalam pada itu, pejabatnya juga memaklumkan keadaan semasa Hishammuddin akan diterus dipantau dan menjalani pengasingan yang ditetapkan Kementerian Kesihatan (KKM).

“Sebagai individu yang telah menerima dos penggalak, beliau akan menjalani tempoh isolasi mengikut ketetapan semasa oleh pihak Kementerian Kesihatan Malaysia,” katanya lagi.

Untuk rekod, Hishammuddin pada 13 Februari lalu dikompaun susulan pelanggaran prosedur operasi standard (SOP) berkaitan Covid-19 semasa menghadiri pelancaran Briged MIC di Johor Bahru.

Arahan kompaun dikeluarkan selepas KKM mendapati tiga pemimpin Barisan Nasional (BN) yang hadir ke program tersebut melanggar SOP.

Menteri Kesihatan, Khairy Jamaluddin Abu Bakar, melalui Twitternya memaklumkan, beliau mengarahkan pegawai KKM Putrajaya mengeluarkan kompaun itu terhadap Presiden MIC, Tan Sri SA Vigneswaran; Hishammuddin yang juga Bendahari Agung BN dan Pengerusi BN Johor, Datuk Seri Hasni Mohammad.


10 kluster baharu pendidikan dikesan

Sepuluh lagi kluster pendidikan direkodkan dalam tempoh 24 jam semalam membabitkan enam negeri dan Wilayah Persekutuan, menurut statistik laman sesawang Kementerian Kesihatan (KKM), Covidnow yang dikemas kini tengah malam tadi.

Daripada jumlah kluster pendidikan itu, empat dilaporkan di Sabah melibatkan:

Dua kluster pendidikan di Melaka melibatkan:

Manakala kluster pendidikan di Negeri Sembilan melibatkan Kluster Taman Serting Jaya, Jempol dengan 25 kes; Kluster Kampung Demit Darat, Kota Bharu dan Bachok, Kelantan (11 kes); Kluster Aisyah Gambang, Kuantan (11 kes); dan Kluster Tiga Jalan Yaacob Latif, Cheras, Kuala Lumpur (lima kes).

Sementara itu, tujuh kluster tempat kerja dan masing-masing satu kluster pusat tahanan, keagamaan, komuniti dan kumpulan berisiko tinggi turut dilaporkan, semalam.

Keseluruhannya sebanyak 6,478 kluster dikesan sejak awal 2020 lalu, dengan 6,132 telah ditamatkan manakala 346 lagi masih aktif.


Kerjasama Asean kunci masa depan kemapanan diri: Tengku Zafrul

Walaupun setiap negara mempunyai agenda politik dan realiti domestiknya sendiri, Asean harus secara aktif mengenal pasti kawasan untuk kerjasama di tengah-tengah ketegangan geopolitik yang memuncak dan pertumbuhan rapuh pasca pandemik, kata Menteri Kewangan kerajaan sementara Tengku Datuk Seri Zafrul Tengku Abdul Aziz.

“Kami mahu melihat Asean sebagai rantau yang berdikari dan juga terlindung daripada ketidaktentuan global,” katanya pada forum Straits Times di Singapura pada Selasa (1 Oktober 2022).

Salah satu cara blok 10 anggota berkenaan boleh berusaha ke arah itu adalah untuk “mengejar simpanan barangan penting di seluruh Asean”, termasuk makanan, ubat-ubatan dan bahan mentah penting lain, katanya.

Ini akan membantu rantau ini melindung nilai daripada gangguan rantaian bekalan global dan mengurangkan tekanan inflasi sekiranya berlaku masalah bekalan, tambahnya.

Datuk Seri Zafrul berucap kepada kira-kira 250 hadirin pada Sidang Kemuncak Masa Depan ST Asia yang julung kali diadakan hari ini melalui ucapan prarakaman dan wawancara dengan ketua biro Malaysia ST, Shannon Teoh, kerana beliau tidak dapat menghadirinya secara peribadi.

Tengku Zafrul juga menggesa penggubal dasar Asean untuk melabur dalam projek strategik di semua negara-negara Asean.

Memetik pengeluaran peranti perubatan sebagai contoh, beliau berkata semua negara anggota boleh memainkan peranan mengikut kekuatan mereka dan menjadi sebahagian daripada rantaian bekalan, dengan sesetengahnya menyumbang bahan mentah, manakala yang lain bertanggungjawab ke atas reka bentuk dan pemasangan.

Jika visi ini menjadi kenyataan, “kita tidak perlu berebut peranti perubatan untuk melindungi penduduk kita” apabila krisis kesihatan awam seterusnya melanda dunia, katanya.

“Keuntungan itu juga boleh dikongsi secara saksama,” tambahnya, sambil berkata bahawa projek strategik seperti itu “akan memberi manfaat bukan sahaja kepada ekonomi individu kita tetapi juga berfungsi sebagai lindung nilai dan pelekat yang mengikat kita bersama-sama menentang malapetaka seperti peperangan dan wabak”.

Bekas pegawai bank itu juga menekankan keperluan untuk mewujudkan mekanisme kerjasama monetari antarabangsa yang berdaya maju – yang memastikan dasar monetari yang dibuat di dunia kaya tidak akan menjejaskan ekonomi negara membangun.

“Saya tidak menyokong sesuatu yang revolusioner. Dunia telah melakukannya sebelum ini, dari Plaza Accord 1985, hingga baru-baru ini, Jaringan Keselamatan Kewangan Global yang dengan cepat menstabilkan pasaran kewangan global semasa pandemik,” katanya.

Perjanjian itu ditandatangani dengan latar belakang kenaikan kadar yang agresif dan inflasi yang melambung tinggi. Amerika Syarikat (AS), United Kingdom, Perancis, Jerman Barat dan Jepun bersetuju untuk menjual dolar AS secara bersama kerana percaya bahawa melemahkan dolar akan membantu ekonomi global.

“Kerjasama seperti ini adalah penting supaya ekonomi membangun dan pasaran baru muncul dapat berkembang dengan lebih saksama dan mampan,” kata Tengku Zafrul.

Beliau, yang diangkat sebagai Menteri Kewangan pada Mac 2020 selepas dilantik sebagai senator dalam pentadbiran kerajaan Perikatan Nasional (PN) diketuai Tan Sri Muhyiddin Yassin sebelum ini, dilihat secara meluas sebagai calon utama UMNO berikutan pelantikannya sebagai bendahari Barisan Nasional (BN) Selangor pada akhir Julai.

Tetapi beliau tidak mengesahkan pencalonannya apabila ditanya sama ada akan membuat penampilan pertama dalam Pilihan Raya Umum Ke-15 (PRU-15), 19 November ini.

Beliau dijangka bertanding di Parlimen Kuala Selangor menentang penyandangnya Datuk Dr Dzulkefly Ahmad daripada Parti Amanah Negara.

BN akan mengumumkan barisan calonnya pada malam ini.

Tengku Zafrul mengakui bahawa usaha menawan kubu kuat pembangkang itu adalah “cabaran besar”, tetapi UMNO “bersedia untuk berdepan cabaran”, dan beliau “secara peribadi tidak pernah mahu lari daripada cabaran”.

Katanya, ia akan menjadi pembakar semangat yang besar kepada partinya jika berjaya memenangi kerusi bandar yang telah tewas kepada pembangkang.


Bersatu mahu mahkamah putuskan status empat MP Sabah keluar parti

Empat Ahli Parlimen (MP) Bersatu di Sabah yang keluar parti akan diheret ke mahkamah bagi memutuskan sama ada mereka tersebut masih kekal sebagai wakil rakyat atau perlu mengosongkan kerusi yang dimenangi semasa Pilihan Raya Umum Ke-15 (PRU-15) lalu.

Keputusan untuk mengambil tindakan undang-undang tersebut diambil susulan keputusan Speaker Dewan Rakyat Datuk Johari Abdul yang mengekalkan status MP terhadap empat bekas MP Bersatu itu walaupun sudah melanggar akta lompat parti yang diluluskan sebelum ini.

Presiden Bersatu, Tan Sri Muhyiddin Yassin menyifatkan Johari membuat tafsiran khilaf berhubung kedudukan kerusi MP itu yang dimenangi pada PRU-15 tersebut.

Menurut Muhyiddin, Johari memutuskan bahawa mereka telah menyertai Gabungan Rakyat Sabah (GRS) pada 27 Oktober tahun lalu dan sekali gus menyaksikan keahlian mereka dalam Bersatu gugur serta-merta pada waktu itu selaras dengan Fasal 10.2.3 perlembagaan parti tersebut.

Klausa itu menyebut bahawa keahlian seseorang dalam Bersatu ditamatkan serta-merta selepas pengumuman keluar parti atau tindakan menyertai “parti politik lain”.

Muhyiddin berhujah bahawa Fasal 10.2.3 tidak terpakai kepada keempat-empat wakil rakyat itu kerana mereka adalah ahli Bersatu dan parti berkenaan adalah pengasas serta parti komponen GRS pada masa itu.

“Justeru, GRS tidak boleh ditafsirkan sebagai ‘parti politik lain’ mengikut semangat dan intipati Fasal 10.2.3 Perlembagaan Bersatu,” katanya dalam satu kenyataan hari ini.

Dalam surat itu, ia jelas menyenaraikan empat ahli Dewan Rakyat tersebut adalah calon GRS dari parti Bersatu, kata Muhyiddin, sambil menambah surat-menyurat itu telah diserahkan kepada Johari sebagai bukti.

“Memandangkan kuasa mentafsirkan Perlembagaan Persekutuan dan undang-undang terletak pada mahkamah, Bersatu akan merujuk perkara ini ke mahkamah supaya keluhuran undang-undang sentiasa terpelihara.

“Saya percaya mahkamah tempat yang sesuai untuk mendapatkan keadilan dalam hal ini memandangkan Yang Dipertua Dewan Rakyat daripada parti Pakatan Harapan adalah pihak yang

berkepentingan,” katanya.

Pada 28 Disember tahun lalu, MP Beluran yang juga Ketua Bersatu Sabah, Datuk Seri Ronald Kiandee menulis kepada Johari dan mendakwa empat MP itu – Datuk Armizan Mohd Ali (Papar), Khairul Firdaus Akbar Khan (Batu Sapi), Datuk Jonathan Yasin (Ranau) dan Datuk Matbali Musah (Sipitang) – perlu mengosongkan kerusi masing-masing.

Ini kerana keempat-empat mereka telah melanggar Perkara 49(A) Perlembagaan Persekutuan apabila membuat pengumuman untuk keluar daripada Bersatu pada 10 Disember tahun lalu.

Sebagai sebahagian daripada siasatannya, Johari memohon penjelasan daripada keempat-empat mereka.

Semalam, Johari menulis kepada semua pihak terlibat memaklumkan bahawa aduan Ronald tidak sah dan keempat-empat boleh mengekalkan kerusi masing-masing.


Penularan Covid-19, Jepun ambil langkah perkenal separa darurat

Pelan separa darurat bakal diambil Jepun bagi mengekang penularan jangkitan baharu Covid-19 yang semakin meningkat di negara tersebut.

Langkah tersebut akan meliputi separuh daripada populasi penduduknya susulan penularan Omicron, ia dijangka diumumkan Perdana Menterinya, Fumio Kishida selepas ia dimuktamadkan oleh panel pakar kesihatan.

Pelan separa darurat dijangka membenarkan gabenor mengenakan sekatan ke atas pergerakan dan perniagaan, termasuk waktu operasi yang lebih pendek untuk bar dan restoran serta larangan ke atas penjualan alkohol.

Langkah itu sudah dilaksanakan di tiga wilayah bermula Jumaat lalu hingga 13 Februari ini dan akan diperluaskan ke Tokyo serta 12 wilayah lain.

Jepun merekodkan lebih 32,000 kes baharu Covid-19 semalam. Mengikut statistik oleh penyiar nasional NHK, ia melebihi paras tertinggi sebelumnya yang direkod pada Ogos lalu, sejurus selepas Tokyo menjadi tuan rumah Sukan Olimpik Musim Panas.

Wilayah barat Osaka mencatatkan 5,396 kes baharu, manakala Tokyo merekodkan 5,185 kes iaitu tertinggi sejak Ogos lalu.

Varian Omicron lebih mudah berjangkit tetapi ia dilihat tahap keseriusannya rendah.

Bagaimanapun, pakar kesihatan awam bimbang gelombang kes Omicron boleh membebankan sistem penjagaan kesihatan negara itu.

Jepun sudah memberi vaksin kepada kira-kira 80 peratus penduduknya terhadap Covid-19, tetapi program suntikan dos penggalak hampir tidak berjaya.

Pada bulan ini, Jepun mengisytiharkan sekatan separa darurat di tiga wilayah yang menempatkan kemudahan ketenteraan Amerika Syarikat (AS), selepas varian Omicron mula menular dalam komuniti.

Kadar penggunaan katil hospital di Tokyo bagi pesakit Covid-19, meningkat kepada 23.4 peratus semalam.

Menurut pihak berkuasa, sekiranya ia terus melonjak sehingga 50 peratus, kerajaan akan mengisytiharkan perintah darurat sepenuhnya.


67 kematian dicatat hari ini

Sebanyak 67 kematian akibat Covid-19 dilaporkan hari ini, turun sedikit daripada yang dicatatkan semalam sebanyak 78 kes menjadikan kumulatif sebanyak 2,796 kes.

Ketua Pengarah Kesihatan, Tan Sri Dr Noor Hisham Abdullah berkata, 15 kes kematian dicatatkan di Selangor, Johor (12), Sarawak (lapan), Kedah (enam).

Masing-masing lima kes kematian dilaporkan Negeri Sembilan dan Kelantan, di Pahang (empat), masing-masing tiga kes di Pulau Pinang, Wilayah Persekutuan Labuan, dan Melaka, dua kes di Sabah dan Wilayah Persekutuan Kuala Lumpur (satu), katanya.

Beliau berkata jumlah jangkitan baharu Covid-19 di seluruh negara bagi tempoh 24 jam lalu sehingga 12 tengah hari mencatatkan 6,824 berbanding pada Ahad sebanyak 6,999 kes.

“Ini menjadikan kumulatif kes sebanyak 572,357 dengan 79,523 adalah kes aktif. Manakala kes sembuh pula adalah sebanyak 5,251.

“Seramai 851 pesakit sedang dirawat di unit rawatan rapi dengan 422 daripadanya memerlukan alat bantuan pernafasan,” katanya pada sidang media hari ini.

Sementara itu, walaupun kes positif baharu menunjukkan penurunan, tetapi catatan di 10 negeri menunjukkan peningkatan iaitu di Sabah, Johor, Sarawak, Pulau Pinang, Kelantan, Perak, Kedah, Melaka, Labuan, Putrajaya dan Perlis.

Sabah melaporkan 207 kes baharu hari ini berbanding 190 pada Ahad, sementara Johor sebanyak 489 kes (433); Sarawak 654 kes (513); Pulau Pinang 328 kes (248); Kelantan 695 kes (612); Perak 255 kes (212); Kedah 464 kes (422); Melaka 352 kes (202); Labuan 166 kes (133); Putrajaya 28 kes (13); dan Perlis 12 kes (7).


MPN sentiasa sokong usaha pulih semula ekonomi negara: Muhyiddin

Majlis Pemulihan Negara (MPN) akan memberikan apa sahaja sokongan kepada semua pihak untuk merancakkan semula sektor ekonomi negara yang dibuka setelah negara kini melalui fasa peralihan endemik Covid-19.

Pengerusi MPN Tan Sri Muhyiddin Yassin berkata segala syor, cadangan dan dapatan daripada pihak terlibat akan disampaikan kepada kerajaan supaya tindakan sewajarnya dapat diambil.

“Majlis Pemulihan Negara akan sentiasa menyokong apa sahaja program pemulihan ekonomi terutama yang melibatkan sektor perusahaan kecil dan sederhana (IKS), peniaga dan penjaja kecil,” katanya dalam kenyataan malam tadi.

Bekas Perdana Menteri itu berkata demikian selepas melakukan lawatan kerja ke kilang memproses sarang burung walet di Bintulu, Sarawak, Jutawalet Services & Trading.

Perusahaan ini dijalankan oleh Patrick Jenau anak Tindit sejak lima tahun lalu dengan jumlah keluaran kira-kira dua tan sebulan. Buat masa ini produk tersebut dikeluarkan untuk pasaran tempatan sekitar Sibu dan Kuching sahaja kerana kesukaran memperoleh permit eksport.

“Saya dimaklumkan oleh Patrick Jenau, beliau bercadang untuk mengeksport terus ke negara Arab jika permohonan AP diluluskan memandangkan produk ini mendapat sambutan hangat daripada rakyat negara-negara Arab.

“Buat masa sekarang bekalan sarang burung dibeli daripada 50 pengusaha rumah burung walet di seluruh Sarawak. Saya kagum dengan kegigihan Patrick sehingga mampu menjana pendapatan kira-kira RM30,000 sebulan atau RM300,000 lebih setahun.

“Lebih membanggakan lagi kilang ini berjaya menyediakan peluang pekerjaan kepada kira-kira 20 orang yang terdiri daripada penduduk setempat,” katanya.

Sehubungan itu, beliau berharap pihak berkuasa dapat mempertimbang dan memudahkan permohonan Patrick bagi membolehkan beliau mengembangkan lagi perusahaan produk sarang burung walet itu.

Pada masa sama, Muhyiddin berkata beliau juga sempat meninjau operasi Kedai Prihatin Parlimen Bintulu yang ditubuhkan oleh Koperasi Bersatu Bintulu Berhad.

Katanya, kedai ini menyediakan pelbagai pilihan barangan keperluan harian pengguna pada harga berpatutan.

“Saya percaya pembukaan lebih banyak Kedai Prihatin seumpama ini akan dapat membantu rakyat berpendapatan rendah berhadapan dengan kos sara hidup yang meningkat sejak akhir-akhir ini,” katanya.


Banjir: Tiga negeri sudah dibuka PPS bagi tempatkan mangsa banjir

Pusat pemindahan sementara (PPS) yang sudah dibuka seluruh negara kini sebanyak lima pusat yang melibatkan tiga negeri iaitu Johor, Pahang dan Kelantan.

Menurut laporan media, setakat pagi ini pihak Agensi Pengurusan Bencana Negara (Nadma) berkata jumlah keseluruhan mangsa terlibat sebanyak 113 orang dan 32 keluarga.

Di Johor, tiga PPS yang dibuka terletak di daerah Segamat masing-masing di Balai Raya Kampung Batu Badak, Balai Raya Kampung Kuala Paya dan Dewan Komuniti Tasek.

Satu PPS yang dibuka di Kelantan dan Pahang pula masing-masing terletak di Sekolah Kebangsaan Tok Deh di Pasir Mas dan Sekolah Menengah Agama Al Falah di Raub.

Dalam pada itu, tinjauan stesen oleh Jabatan Pengairan dan Saliran pula mendapati terdapat lima sungai di dalam negara berada pada paras bahaya iaitu di Sungai Pulai di Johor Bahru, Johor; Sungai Melaka di Alor Gajah, Melaka; Sungai Perlis di Kangar, Perlis; Sungai Batang Trusan di Sundar, Limbang, Sarawak dan Sungai Klang, Selangor.


Bersatu kekal di Sabah, struktur baharu akan dirangka: Faizal Azumu

Walaupun pemimpin parti Bersatu Sabah meninggalkan parti, namun struktur baharu akan dirangka bagi memastikan parti kekal di bumi Sabah.

Timbalan Presidennya, Datuk Seri Ahmad Faizal Azumu berkata parti akan segera akan segera membentuk semula struktur parti dan tidak membiarkan penyokong akar umbi di Sabah bersendirian tanpa hala tuju selepas ini.

“Pengurusan parti akan segera membentuk struktur yang runtuh di pelbagai peringkat untuk tujuan kembali memperkasakan parti.

“Kita amat yakin dengan penerimaan dan sokongan rakyat kepada BERSATU di seluruh negara termasuk di Sabah. BERSATU akan kekal di Sabah dan akan bangkit daripada situasi ini,” katanya dalam kenyataan hari ini.

Kenyataan itu menyusul selepas pemimpin tertinggi Bersatu Sabah diketuai ketuanya, Datuk Hajiji Noor, hari ini mengumumkan keluar parti itu.

Ia selepas mereka menyertai Kerajaan Perpaduan menerusi Gabungan Rakyat Sabah (GRS) bersama Pakatan Harapan (PH), Barisan Nasional (BN), Gabungan Parti Sarawak (GPS) serta Parti Warisan (Warisan).

Hajiji yang juga Ketua Menteri yang juga Ketua Badan Pimpinan BERSATU Sabah dalam satu kenyataan pagi ini, berkata keputusan dibuat selepas menimbangkan landskap politik Malaysia ketika ini, terutama di Sabah.

Beliau berkata, kerajaan negeri ditunjangi GRS – Barisan Nasional (BN) juga mengambil kira nasihat Yang di-Pertuan Agong mengenai pembentukan kerajaan pusat yang diterajui Perdana Menteri, Datuk Seri Anwar Ibrahim.

Pada Pilihan Raya Umum (PRU) ke-15 lalu, GRS menang di enam kerusi Parlimen, dua pemimpinnya, masing-masing menteri dan timbalan menteri juga dinamakan mewakili Kabinet yang dibentuk oleh Anwar.


47 mangsa korban banjir setakat ini, lima masih hilang: Polis

Polis Diraja Malaysia mengesahkan seramai 47 orang menjadi mangsa korban banjir seluruh negara sehingga kini dan lima lagi masih hilang.

Ketua Polis Negara Tan Sri Acryl Sani Abdullah Sani berkata Selangor kekal dengan 25 mangsa manakala Pahang seramai 19 mangsa dan di Kelantan tiga mangsa.

“Mangsa di Selangor melibatkan 17 lelaki dan lapan wanita dan di Pahang melibatkan 13 lelaki dan empat wanita serta dua kanak-kanak lelaki,” katanya dalam kenyataan hari ini lapor Bernama.

Sementara itu, di Kelantan melibatkan dua lelaki dan seorang kanak-kanak perempuan.


MKN pertimbang rayuan kebenaran aktiviti joging, berbasikal

Rayuan untuk memberikan kebenaran melibatkan aktiviti sukan dan rekreasi seperti joging, berbasikal, senaman dan lain-lain dijalankan akan dipertimbangkan Majlis Keselamatan Negara (MKN).

Sidang Khas MKN yang bermesyuarat hari ini akan menimbang untuk memberi kelonggaran melibatkan aktiviti tersebut sepanjang tempoh Perintah Kawalan Pergerakan (PKP) bermula 7 hingga 20 Mei ini, kata Menteri Belia dan Sukan, Datuk Seri Reezal Merican Naina Merican.

Reezal Merican menyifatkan pertimbangan tersebut merupakan keprihatinan pihak kerajaan bagi menjaga kesejahteraan rakyat yang sedang berdepan pelaksanaan PKP memandangkan pergerakan mereka akan lebih terhad selepas ini.

“Kita masih lagi belum menang dalam melawan penularan COVID-19. Justeru, semua pihak hendaklah memainkan peranan yang lebih berkesan agar pelaksanaan PKP pada kali ini benar-benar mencapai matlamat yang dihasratkan,” katanya.

Antara kelonggaran yang dipertimbangkan adalah aktiviti sukan dan rekreasi di kawasan terbuka tanpa sentuhan fizikal seperti joging, berbasikal, senaman dan lain-lain dengan mematuhi penjarakan fizikal sekurang-kurangnya 1.5 meter.

Aktiviti tersebut boleh diteruskan bermula esok, namun hanya boleh dilakukan di kawasan kejiranan atau terhad di mana-mana kawasan dalam daerah yang sama tertakluk kepada arahan PKP yang sedang berkuat kuasa.

Sementara itu, kelonggaran lain bagi sektor sukan dan rekreasi akan diperhalusi dalam mesyuarat teknikal MKN yang seterusnya.


Visa, Mastercard gantung operasi di Russia

Syarikat gergasi pembayaran menggunakan kad kredit dan debit – Visa dan Mastercard – mengumumkan pada Sabtu (5 Mac 2020) bahawa mereka akan menggantung operasi di Russia, menjadi firma utama Amerika Syarikat (AS) terbaharu yang menyertai langkah sekatan perniagaan susulan pencerobohan Moscow ke atas Ukraine.

Memperhatikan keadaan konflik semasa yang belum pernah berlaku sebelum ini dan persekitaran ekonomi yang tidak menentu, Mastercard berkata firma itu memutuskan untuk menggantung perkhidmatan rangkaian di Russia.

Visa pula berkata bahawa mengambil langkah serta-merta syarikat itu akan bekerjasama dengan pelanggan dan rakan kongsinya dalam Russia untuk menghentikan semua transaksi Visa dalam beberapa hari akan datang.

Presiden AS Joe Biden “mengalu-alukan keputusan itu” semasa panggilan telefon dengan rakan sejawatannya dari Ukraine Volodymyr Zelensky di mana kedua-duanya membincangkan tindakan industri AS, sekutu dan swasta untuk menghalang Russia daripada pencerobohan, menurut White House.

Syarikat-syarikat besar merentasi pelbagai industri telah menghentikan perniagaan di Russia sejak pencerobohannya bermula 10 hari lalu, termasuk daripada firma teknologi yang berpangkalan di AS seperti Intel dan Airbnb kepada gergasi mewah Perancis LVMH, Hermes dan Chanel.

Visa dan Mastercard telah pun mengumumkan bahawa mereka mematuhi sekatan AS dan antarabangsa yang dikenakan ke atas Russia berikutan serangannya.

“Rakan sekerja kami, pelanggan kami dan rakan kongsi kami telah terjejas dalam cara yang kebanyakan kami tidak dapat bayangkan,” kata Mastercard, menyatakan bahawa kadnya yang dikeluarkan oleh bank Russia tidak akan lagi disokong oleh rangkaian syarikat.

Visa juga berkata bahawa kad yang dikeluarkan di Russia tidak lagi berfungsi di luar negara.

Bank-bank utama Russia, termasuk pemberi pinjaman terbesarnya, Sberbank dan Bank Pusat Russia, meremehkan kesan penggantungan kad itu terhadap pelanggan mereka.

“Semua kad bank Visa dan Mastercard yang dikeluarkan oleh bank Russia akan terus beroperasi seperti biasa di wilayah Russia sehingga tarikh luputnya,” kata Bank Pusat Rusia.

Sberbank berkata dalam satu kenyataan di akaun Telegram rasminya bahawa kad “boleh digunakan untuk operasi di wilayah Russia – untuk mengeluarkan wang tunai, membuat pemindahan menggunakan nombor kad, dan untuk pembayaran di luar talian serta di kedai dalam talian di Russia. – Agensi


Covid-19: Indonesia catat 26,121 kes baharu, 82 kematian

Jumlah individu yang disahkan positif Covid-19 di Indonesia turun kepada 26,121 semalam, berbanding 36,057 sehari sebelumnya, lapor Pasukan Petugas Covid-19.

Menurut kenyataan yang dikeluarkan malam tadi, walaupun jumlah kes positif disahkan menurun, jumlah kematian meningkat kepada 82 kes, tertinggi dicatatkan sejak 4 Oktober 2021, apabila jumlah kematian direkodkan sebanyak 88 pesakit.

Jakarta melaporkan kematian harian tertinggi iaitu 38 kes, diikuti Jawa Tengah (10) dan Bali (sembilan). Secara kumulatif, jumlah kematian sejak wabak itu bermula di Indonesia mencapai 144,636, kata pasukan petugas itu.

Pada masa sama, Jakarta juga mencatatkan kes harian terbanyak iaitu 12,682 kes, diikuti Jawa Barat (5,047), Banten (3,194), Jawa Timur (1,339), dan Bali (1,172). Kumulatif kes positif ysejak Mac 2020 hingga semalam mencecah 4,542,601.

Sementara itu, seramai 8,577 pesakit telah sembuh, menjadikan jumlah keseluruhan kes pulih sebanyak 4,191,604. Jakarta melaporkan pemulihan paling banyak iaitu 4,581, diikuti Jawa Timur (1,310), Banten (1,263), dan Jawa Barat (620).

Bilangan spesimen yang diperiksa di makmal mencecah 285,789 dan daripada jumlah itu, 10,234 kes yang disyaki dijangkiti Covid-19 telah dikenal pasti, kata pasukan petugas itu.

Jumlah kes aktif di Indonesia sehingga semalam adalah sebanyak 206,361 kes.

Menurut Menteri Kesihatan Budi Gunadi Sadikin, jumlah kes Omicron di tiga wilayah – Jakarta, Banten, dan Bali – melebihi jumlah jangkitan yang direkodkan ketika gelombang Delta pada Jun hingga Ogos 20221.

“Kita sahkan kini terdapat tiga wilayah di mana jumlah kes Omicron telah melebihi jumlah kes yang dicatatkan gelombang Delta, iaitu Jakarta dengan jumlah kes mencecah 15,800, sedangkan kemuncak sebelumnya hanya 14,600,” katanya.

Kedua wilayah Banten yang melaporkan 14,800 kes, walaupun ketika 2021 kes tertinggi melibatkan varian Delta adalah 13,900; dan ketiga Bali, di mana jumlah kes telah mencapai 2,000 (1,900 kes ketika gelombang Delta).

Sementara itu, Jakarta Jakarta, Bogor, Depok, Tangerang, Bekasi dan Bali dikenakan perintah Pemberlakukan Pembatasan Kegiatan Masyarakat Tahap 3 (PPKM Tahap 3) mulai semalam, susulan peningkatan jangkitan Covid-19. – Agensi


‘Saya akan jaga adik-adik, akan ingat pesan arwah ayah, ibu’

Berat mata memandang berat lagi bahu memikul. Itu yang dialami Nazurah Nabilah Benyajeed, 19, penuntut jurusan Diploma Kejuruteraan Elektrik dan Elektronik Politeknik Mersing, Johor, setelah kematian ibu bapanya akibat Covid-19.

Jika seorang diri mungkin tidak berat bahu memikul, namun dia ditinggalkan dengan tanggungjawab menjaga adik-adiknya seramai tujuh orang. Kekal dalam ingatannya kata-kata kedua orang tua tersayang supaya tetap menjaga adik-adik dan jangan berpisah sebelum mereka menghembuskan nafas terakhir.

Setiap kali memikirkannya, air mata Nazurah tetap berlinang, namun diserahkannya kepada takdir untuk menentukan, sementara usaha dan doa dipanjangkan kepada Yang Maha Kuasa agar muncul sesuatu yang lebih baik sebagai pengganti.

Merenung masa depan yang tidak pasti, dia tetap ingat pesan ibu bapanya.

“Ayah dan ibu pesan kepada saya untuk jaga adik-adik dengan baik walau apa pun yang terjadi, kami jangan berpisah. Saya akan jaga semua adik sebaiknya, akan ingat pesanan ayah dan ibu,” katanya sebak, mengekang air mata agar tidak tumpah.

Mengetahui hakikat yang hidup pasti mati, dia dan adik-adiknya reda dengan pemergian insan tersayang walaupun rasa sedih sangat menebal dalam diri kerana tidak lagi dapat bermanja, apa lagi bagi adik yang baharu empat tahun bermanja dengan kedua orang tua.

Lapan beradik ini menjadi yatim piatu dalam sekelip mata, namun begitu Nabilah tetap tekad menggalas tugas meneruskan kehidupan biarpun terpaksa melalui kesusahan.

Dia juga berharap agar adik-adiknya yang lain dapat menerima ketentuan itu dan bangkit daripada segala kesedihan yang mereka lalui, sambil berharap mereka dapat meneruskan pembelajaran demi memastikan masa depan yang lebih cerah.

“Saya mahu semua adik ke sekolah dan berjaya dalam pelajaran. Walaupun dugaan kami besar, saya tidak mahu masa depan mereka tidak menentu dan tercicir dalam pelajaran,” tegasnya.

Menceritakan saat pemergian kedua ibu bapanya, ayahnya, Benyajeed Bernie, 45 tahun meninggal dunia pada 16 Julai lalu diikuti ibunya, Noraini Ibrahim, 43, dua hari kemudian.

Nazurah memberitahu bahawa arwah bapanya mempunyai sejarah penyakit angin ahmar sejak 10 tahun lalu manakala ibunya pula ada penyakit kencing manis, jantung dan darah tinggi.

“Ibu dan bapa saya belum disuntik vaksin Covid-19 ketika mereka disahkan positif. Ibu positif terlebih dahulu dan ayah menjadi kontak rapat,” katanya sambil menambah dia dan adik-adiknya turut disahkan positif dan kini sudah tamat menjalani kuarantin diri.

Kisah sedih lapan beradik itu yang kini tinggal bersama ibu saudara mereka di Rawang, Selangor mendapat perhatian Timbalan Perdana Menteri Datuk Seri Ismail Sabri Yaakob, kerajaan negeri Pahang, syarikat swasta, jiran serta orang ramai.

Selain dari bantuan wang tunai, bakul makanan dan Skim Simpanan Pendidikan Nasional (SSPN-i), Nazurah juga turut ditawarkan pertukaran tempat pengajian ke Politeknik di Behrang, Selangor bagi membolehkan dia tinggal bersama semua adiknya.

Selain itu, kerajaan Pahang pula menawarkan Rumah Rakyat Pahang (RRP) bernilai RM65,000 secara percuma kepada mereka. Rumah RRP yang dicadangkan itu akan dibina di kampung asal ibu mereka di Rancangan Tanah Felda Kota Gelanggi 2, Jerantut.

Sebelum rumah itu siap, rumah sewa sementara akan disediakan dan turut dibiayai kerajaan Pahang.

Kisah lapan beradik itu sebelum ini tular di Facebook pada Selasa lalu dan mendapat perhatian pengamal media, badan bukan kerajaan (NGO) dan wakil rakyat.

Nazurah berkata dia akan tinggal bersama adik-adiknya di Rawang untuk menamatkan pengajiannya di Politeknik Sultan Azlan Shah dan dia belum merancang untuk tinggal bersama neneknya di Pahang.

“Memang kami ada buat keputusan untuk tinggal bersama nenek selepas ini, tetapi buat masa ini belum lagi sebab makcik mahu jaga kami di sini,” katanya.

Nazurah turut juga berterima kasih kepada kerajaan, terutama Ismail Sabri, membantu mereka dan berjanji dengan segala bantuan yang disalurkan oleh pelbagai pihak akan digunakan sebaiknya untuk meneruskan kelangsungan hidup.


Enam ADUN angkat sumpah Exco Kerajaan Perikatan Nasional Perlis

Enam Ahli Dewan Undangan Negeri (ADUN) Perikatan Nasional Perlis – empat daripada PAS dan dua Bersatu – mengangkat sumpah sebagai Ahli Majlis Mesyuarat Kerajaan (Exco) negeri hari ini.

Empat ADUN PAS yang mengangkat sumpah hari ini adalah Razali Saad (Simpang Empat); Fakhrul Anwar Ismail (Bintong); Azmir Azizan (Santan); dan Wan Badariah Wan Saad (Mata Ayer), manakala dua ADUN Bersatu ialah Izizam Ibrahim (Titi Tinggi); serta Megat Hashirat Hassan (Pauh).

Majlis angkat sumpah itu berlangsung di hadapan Raja Perlis, Tuanku Syed Sirajuddin Putra Jamalullail di Bilik Hijau Istana Arau, di Arau, selepas masing-masing menerima watikah pelantikan daripada baginda.

Turut berangkat Raja Muda Perlis, Tuanku Syed Faizuddin Putra Jamalullail.

Majlis turut disaksikan Menteri Besar Perlis, Mohd Shukri Ramli; Setiausaha Kerajaan Negeri Perlis, Datuk Seri Hasnol Zam Zam Ahmad; Mufti Perlis, Datuk Dr Mohd Asri Zainul Abidin; Penasihat Undang-Undang Kerajaan Negeri Perlis, Mohd Radhi Abas dan Speaker DUN Perlis, Datuk Hamdan Bahari.

Perikatan Nasional membentuk kerajaan Perlis setelah memenangi 14 daripada 15 kerusi DUN dipertandingkan pada Pilihan Raya Umum ke-15 (PRU15) 19 November lalu.

Gelombang kebangkitan rakyat turut menyaksikan Perikatan Nasional ‘menyapu bersih’ tiga kerusi Parlimen iaitu Padang Besar, Kangar dan Arau.

Kejayaan mengejutkan itu sekali gus menamatkan penguasaan Barisan Nasional (BN) di Perlis sejak 65 tahun lalu.

Selasa lalu, Mohd Shukri yang juga Pengerusi Perikatan Nasional Perlis dan Pesuruhjaya PAS negeri yang memenangi kerusi DUN Sanglang mengangkat sumpah sebagai Menteri Besar kelapan negeri itu selepas diperkenankan Raja Perlis.

Terdahulu, Mohd Shukri berkata kebanyakan barisan Exco itu adalah muka baharu dan muda, dan berharap mereka akan mempunyai idea baharu untuk membantu beliau mengendalikan negeri.

Mengenai ADUN tunggal pembangkang Gan Ay Ling, Mohd Shukri berkata beliau berharap wakil PKR itu akan melaksanakan peranannya dalam menjadi pembangkang yang membina.


Ivermectin hanya untuk ujian klinikal Covid-19: WHO

Pertubuhan Kesihatan Sedunia (WHO) mencadangkan ivermectin hanya boleh digunakan untuk ujian klinikal, bukan sebagai vaksin pencegah virus Covid-19.

WHO dalam satu kenyataan berkata, cadangan itu kini menjadi sebahagian daripada garis panduan WHO dalam menangani dan merawat Covid-19.

Untuk rekod, Ivermectin adalah agen antiparasit dengan spektrum meluas, termasuk dalam senarai ubat-ubatan penting menangani beberapa penyakit parasit, seperti rawatan kudis, onchocerciasis (kebutaan sungai), strongyloidiasis dan penyakit lain.

Kumpulan yang menyediakan garis panduan menangani Covid-19 membuat cadangan itu sebagai tindak balas berikutan ramai pihak di peringkat global yang memberi perhatian terhadap Ivermectin yang dikatakan mampu merawat Covid-19.

Kumpulan bebas ini dianggotai pakar antarabangsa merangkumi pakar penjagaan klinikal dalam pelbagai bidang. – WHO


Mangsa banjir dipindah ke PPS terus meningkat pagi ini

Hujan lebat berterusan menyebabkan beberapa kawasan rendah di tujuh negeri dinaiki air, dengan jumlah mangsa banjir yang dipindahkan ke pusat pemindahan sementara (PPS) terus mencatatkan peningkatan pagi ini, menurut laporan Bernama.

Di SABAH, Telupid dan Sandakan menjadi dua daerah terbaharu terlibat dengan pemindahan mangsa banjir pagi ini, selepas Kota Marudu, Paitan dan Beluran.

Sekretariat Pengurusan Bencana Negeri Sabah dalam kenyataan memaklumkan pertambahan daerah terbaharu itu menjadikan mangsa banjir yang dipindahkan ke PPS meningkat kepada 717 orang daripada 212 keluarga berbanding 566 mangsa daripada 182 keluarga malam tadi.

Sekretariat itu juga memaklumkan Paitan mempunyai 16 kawasan yang terjejas banjir diikuti Kota Marudu (10), Telupid (dua), manakala Beluran dan Sandakan masing-masing satu kawasan.

Kota Marudu kekal daerah paling ramai mangsa banjir dipindahkan dengan dua PPS dibuka, iaitu Sekolah Menengah Kebangsaan (SMK) Tandek menempatkan 253 mangsa daripada 97 keluarga dan Sekolah Kebangsaan (SK) Teritipan yang menempatkan 251 mangsa daripada 70 keluarga.

Di MELAKA, jumlah mangsa banjir terus mencatatkan peningkatan kepada 1,122 orang melibatkan 279 keluarga setakat pukul 8 pagi ini, berbanding 677 orang daripada 173 keluarga pada pukul 8 malam tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 11 kawasan di Alor Gajah, lima kawasan di Melaka Tengah dan tiga kawasan di Jasin.

“Seramai 653 mangsa daripada 172 keluarga ditempatkan di lapan PPS di Alor Gajah, manakala 437 mangsa daripada 101 keluarga ditempatkan di dua PPS di Melaka Tengah serta 32 mangsa daripada enam keluarga ditempatkan di sebuah PPS di Jasin,” katanya dalam kenyataan hari ini.

Di JOHOR, mangsa banjir di daerah Segamat dan Tangkak terus meningkat kepada 1,646 orang daripada 425 keluarga setakat pukul 8 pagi ini, berbanding 1,167 orang daripada 297 keluarga yang direkodkan pada pukul 8 malam tadi.

Pengerusi Jawatankuasa Kesihatan dan Alam Sekitar Johor R. Vidyananthan berkata terdapat pertambahan lapan lagi PPS di daerah Segamat iaitu Balai Raya Pogoh Tengah, Balai Raya Kampung Pudu, Sekolah Jenis Kebangsaan (Cina) Kampung Tengah, Balai Islam Kampung Gubah, Sekolah Agama Gemereh, Balai Raya Kampung Bukit Tunggal Baru, Balai Raya Sekolah Kebangsaan Kampung Mendusut Lama dan Bangunan GPW Felda Mendoi, menjadikan kesemuanya 27 PPS dibuka, manakala Tangkak kekal satu PPS yang dibuka.

“Lapan daerah masih menerima hujan kecuali Tangkak dan Pontian, yang mendung,” katanya dalam satu kenyataan hari ini.

Sementara itu, beliau berkata dua sungai kekal melepasi paras bahaya iaitu Sungai Segamat di Bandar Segamat dan Sungai Tangkak di Kampung Sri Makmur, Tangkak.

Di PAHANG, Sekretariat Jawatankuasa Pengurusan Bencana negeri melaporkan jumlah mangsa banjir pagi ini seramai 1,804 orang dengan 39 PPS beroperasi di lapan daerah.

Daripada jumlah itu, 649 orang adalah mangsa banjir gelombang kedua melibatkan daerah Raub, Lipis, Bera, Maran dan Rompin.

Laman sesawang rasmi Jabatan Pengairan dan Saliran (JPS) memaklumkan enam sungai melebihi paras bahaya iaitu Sungai Tanum di Chegar Perah, Sungai Lipis di Benta dan Sungai Jelai semuanya di Lipis; Sungai Pahang di Paya Gintong, Jerantut; Sungai Serting di Padang Gudang, Bera; dan Sungai Luit di Kampung Subuh, Maran.

Jabatan Meteorologi Malaysia (MetMalaysia) pula meramalkan cuaca hujan di semua daerah sini sepanjang hari ini.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat (JKM) menunjukkan jumlah mangsa banjir di negeri itu sebanyak 1,767 orang daripada 460 keluarga membabitkan 16 PPS setakat pukul 7 pagi ini.

Di KELANTAN, jumlah mangsa banjir kekal seramai 308 orang daripada 109 keluarga melibatkan lima PPS di dua jajahan, iaitu empat di Kuala Krai dan satu di Jeli setakat pukul 8 pagi ini.

Sementara itu, portal rasmi JPS melaporkan tiada sungai utama di Kelantan berada pada paras bahaya, manakala empat sungai merekodkan bacaan paras amaran iaitu Sungai Kelantan di Kuala Krai; Sungai Kelantan di Kusial, Tanah Merah; Sungai Kelantan; dan Sungai Golok di Rantau Panjang, Pasir Mas.

Di TERENGGANU jumlah mangsa banjir kekal 147 orang daripada 44 keluarga ditempatkan di tiga PPS pagi ini.

Di Dungun, jumlah mangsa di Dewan Orang Ramai Kampung Shukor kekal 68 orang daripada 20 keluarga dan Dewan Orang Ramai Kampung Pasir Raja menempatkan 69 orang daripada 22 keluarga, manakala di Surau Kampung Ban Ho di Kemaman terdapat 10 orang daripada dua keluarga.

Portal rasmi JPS memaklumkan tiada stesen bacaan sungai yang melepasi paras bahaya pagi ini, namun tiga sungai masih melepasi paras amaran iaitu Sungai Besut di Jambatan Keruak, Besut; Sungai Nerus di Kampung Langkap, Setiu; dan Sungai Kemaman di Rumah Pam Paya Paman, Kemaman.


PN tak lari daripada bela agama, bangsa, negara biarpun difitnah

Ketua Pembangkang, Datuk Seri Hamzah Zainudin menegaskan Perikatan Nasional (PN) tidak akan lari daripada perjuangan membela agama, bangsa dan negara walaupun berdepan pelbagai tuduhan dan fitnah kerajaan.

Ahli Parlimen Larut itu berkata agak malang ‘witch hunt’ kerajaan pimpinan Datuk Seri Anwar Ibrahim terhadap musuh politiknya dilihat masih belum berkesudahan dengan pelbagai tuduhan dan fitnah dilemparkan.

Beliau berkata, ini memaksa PN menjadi terlalu bertahan dengan menjawab setiap tuduhan sehingga ada pihak mengatakan gabungan itu yang melemparkan fitnah berkenaan.

Malah katanya, keadaan itu memaksa PN memaklumkan kepada rakyat bahawa gabungan itu adalah kumpulan yang wujud untuk membantu rakyat.

“Kami tidak akan jadikan isu ini isu yang boleh buatkan kami lari daripada perjuangan yang sebenar.

“Insya-Allah selagi mana kami mampu, buatlah apa sahaja fitnah buatlah apa sahaja, kami tetap akan meneruskan perjuangan membela agama bangsa dan negara,” katanya ketika membahaskan usul Titah Diraja di Dewan Rakyat, hari ini.

Mengulas lanjut, Hamzah yang juga Ahli Parlimen Larut mendakwa rakyat mula gelisah dengan prestasi kerajaan yang sudah bergelut dengan beberapa masalah walaupun belum sampai 100 hari mentadbir negara.

Katanya, kerajaan pimpinan Perdana Menteri, Datuk Seri Anwar Ibrahim sudah pun diselubungi kelemahan, ketidakcekapan dan pencabulan kuasa ketika ini.

“Saya sedar kerajaan pimpinan Yang Amat Berhormat Tambun (Anwar) belum sampai 100 hari memerintah, tetapi sudah banyak persoalan yang ditimbulkan rakyat.

“Satu demi satu kelemahan, ketidakcekapan serta pencabulan kuasa muncul yang menimbulkan kegelisahan dalam kalangan rakyat.

“Kurangkanlah bercakap, buat kerja dan bawa hasil kepada rakyat. Bila kita banyak sangat bercakap, kadang kita lupa yang sebenarnya kita sedang menepuk air di dulang, percikannya terkena muka sendiri,” jelasnya.

Hamzah dalam pada itu mendakwa kerajaan masih gagal membuktikan kemampuan menyelesaikan segala isu rakyat yang berbangkit, khususnya membabitkan kos sara hidup rakyat, seperti mana yang disuarakan ketika kempen Pilihan Raya Umum Ke-15 (PRU15).

Mengambil contoh isu kekurangan telur ayam, Hamzah menyifatkan isu itu masih belum selesai meskipun selepas kerajaan mengimportnya dari India, selain mencetus rasa tidak puas hati rakyat kerana harga telur import lebih mahal sedangkan saiznya lebih kecil berbanding telur tempatan.

“Semasa berkempen dalam PRU15, bukan main berdegar-degar Yang Amat Berhormat Tambun dan beberapa menteri kerajaan hari ini bercakap, kononnya kalau mereka mengambil alih kerajaan, semua masalah selesai.

“Hakikatnya, bukan sahaja masalah telur tidak kunjung selesai, kini harga sayur pula melonjak 160 peratus,” katanya. – WartaRakyat


Annuar dakwa jurucakap PAU jadi ‘pak turut’ Zahid

Tan Sri Annuar Musa mendakwa jurucakap semasa Perhimpunan Agung UMNO 2020 (PAU) sekadar menjadi ‘pak turut’ kepada Presiden UMNO, Datuk Seri Ahmad Zahid Hamidi yang hanya akan menuruti arahan dan menyokong keputusan yang sudah dirancang.

Bekas Setiausaha Agung Barisan Nasional (BN) menuduh jurucakap yang dipilih sudah ditukar dengan orang lain dan hanya mereka yang dilantik oleh Ahmad Zahid sahaja dibenarkan bercakap pada PAU kali ini.

“Perwakilan dengar saja di Bahagian masing masing. Hanya Top 6 hadir di PWTC sebagai penonton, jurucakap yang dipilih semua sudah dibatalkan. Sudah digantikan.Hanya orang yang dilantik Presiden boleh bercakap.

“Usul Majlis Kerja Tertinggi (untuk meluluskan ucapan dasar Presiden) hanya boleh dibahas ahli MKT sahaja. Matlamatnya untuk endorse (menyokong) semua senada dan MKT luluskan ‘Keputusan MKT’… Tidak boleh tidak,” kata beliau dalam satu kenyataan di akaun Facebooknya.

Menurut Annuar lagi, PAU kali ini menjadi medan untuk pemimpin yang berkuasa dalam parti menanam politik kebencian dikalangan ahli parti yang akan digunakan untuk menyerang sesama sendiri.

“Walhal ini lah PAU paling selamat. Keputusan semua sudah set, sepatutnya tak perlulah sampai mereka rekacerita untuk menanam benci sesama sendiri.

“Namun politik benci sudah mula mencari trademark baru bagi parti,” katanya lagi.

Annuar juga menggesa supaya perpecahan dalaman UMNO dielakkan kerana ia hanya akan menghancurkan parti tersebut kelak.

“UMNO perlu mengelak menjadi parti yang semakin berpecah kerana ini akan menghancurkan UMNO,” katanya lagi.

PAU kali dikatakan bakal ‘panas’ dan menarik minat ramai pihak termasuk penganalisis politik untuk mengikuti perkembangan dan pendirian parti itu yang telah menginjak usia 75 tahun.

Sudah pasti, selain isu memutuskan kerjasama dengan Bersatu, turut diberikan tumpuan adalah mengenai pendirian UMNO terhadap Muafakat Nasional (MN) yang dibentuk bersama PAS.


Urusan kerajaan sementara Melaka berjalan seperti biasa: Sulaiman

Mesyuarat Exco Kerajaan negeri Melaka yang berlangsung semalam di Seri Negeri berjalan lancar seperti biasa di bawah kerajaan sementara walaupun mempunyai had dalam pengurusan dan pentadbiran, kata Ketua Menteri Datuk Seri Sulaiman Md Ali.

“Ada yang boleh dan tidak boleh. Jadi, bagi memastikan kerajaan di bawah SUK (Setiausaha Kerajaan Negeri) Datuk Kamel Mohamad, saya sebagai Ketua Menteri dan Exco yang ada sudah tentu membantu dalam apa juga cara agar kerajaan sementara ini terus berfungsi dengan baik.

“Ini terutama aktiviti berkaitan bantuan kepada rakyat dan pekerjaan yang sepatutnya berjalan seperti biasa, dipantau seperti kebiasaannya,” katanya lapor Bernama.

Beliau terdahulu melancarkan Pelan Induk Keselamatan dan Kesihatan Pekerjaan 2025 (OSHMP25) serta perasmian Minggu Keselamatan dan Kesihatan Pekerjaan (KKP) 2021 peringkat negeri Melaka.

Hadir sama Ketua Pengarah Jabatan Keselamatan dan Kesihatan Pekerjaan (JKKP) Zailee Dollah dan Exco Perpaduan, Hubungan Masyarakat, Tenaga Kerja dan Hal Ehwal Pengguna negeri Datuk Ismail Othman.

Mesyuarat Exco berlangsung semalam adalah yang pertama dipengerusikan Sulaiman sebagai Ketua Menteri kerajaan sementara sejak Dewan Undangan Negeri (DUN) Melaka dibubarkan pada 4 Okt apabila empat Ahli Dewan Undangan Negeri (ADUN) mengumumkan hilang kepercayaan dan menarik sokongan terhadap kepimpinan Sulaiman.

Empat bekas ADUN berkenaan ialah Datuk Seri Idris Haron (Sungai Udang), Datuk Nor Azman Hassan (Pantai Kundor), Datuk Norhizam Hassan Baktee (Pengkalan Batu) dan Datuk Noor Effandi Ahmad (Telok Mas).

Dalam perkembangan lain, Sulaiman berkata Melaka dijangka beralih ke Fasa Empat Pelan Pemulihan Negara (PPN) pada minggu ketiga bulan ini.

“Melaka sepatutnya boleh bersama dengan Pahang untuk beralih ke Fasa Empat namun keadaan kes yang turun naik menyebabkan kita tangguhkan dahulu. Keputusan peralihan fasa akan ditentukan pada minggu hadapan,” katanya.

Sementara itu, OSHMP25 merupakan kesinambungan daripada tiga pelan strategik lima tahun KKP terdahulu yang bermatlamat membentuk budaya kerja selamat dan sihat, sekali gus menjadi tunggak dalam menjadikan tempat kerja di Malaysia selamat serta sihat menerusi program strategik pencegahan kemalangan dan penyakit pekerjaan yang komprehensif.

Program seminar itu dihadiri 50 peserta secara bersemuka dan 750 lagi secara dalam talian, terdiri daripada golongan profesional dari jabatan kerajaan, pihak berkuasa tempatan, universiti awam dan swasta serta pengamal KKP.


Rakam gambar polis lakukan serbuan satu kesalahan jenayah

Merakam gambar dan video atau menstrimkan pegawai polis semasa mereka melakukan serbuan atau tangkapan di tempat awam boleh menjadi satu kesalahan jenayah, kata Kementerian Dalam Negeri (KDN) di Parlimen, hari ini.

Dalam jawapan bertulis kepada Lim Lip Eng (PH-Kepong) Menteri Dalam Negeri Datuk Seri Hamzah Zainuddin berkata mereka yang melakukan perbuatan itu boleh didakwa kerana menghalang penjawat awam menjalankan tugas atau di bawah Seksyen 233 Akta Komunikasi dan Multimedia 1998.

“Untuk makluman anda, mengambil gambar atau video bukanlah satu kesalahan jenayah. Bagaimanapun, ia boleh menjadi satu kesalahan apabila orang ramai merakam video atau membuat siaran langsung menggunakan telefon bimbit ketika anggota polis menyerbu atau menangkap orang awam semasa polis menjalankan tugas di tempat awam.

“Mereka yang merekodkannya boleh didakwa kerana ia dianggap menghalang penjawat awam menjalankan tugas dan boleh mengganggu siasatan. Ia juga bercanggah dengan peruntukan di bawah Seksyen 233 Akta Komunikasi dan Multimedia 1998 yang memulakan penularan dengan niat untuk mengganggu yang lain,” katanya dalam jawapan itu.

Lim juga bertanya atas alasan apa polis diberi kuasa untuk meminta dan memeriksa telefon bimbit individu.

Hamzah menjawab bahawa polis boleh meminta atau merampas dan berhak untuk memeriksa telefon bimbit orang yang disyaki dan terlibat dalam mana-mana siasatan yang sedang dijalankan dan bukan orang awam secara rambang.

Katanya pemeriksaan telefon bimbit hanya dijalankan apabila individu disyaki melakukan kesalahan jenayah di bawah peruntukan undang-undang seperti berikut:

a) Kanun Keseksaan [Akta 574];

b) Seksyen 233 Akta Komunikasi dan Multimedia 1998 [Akta 588];

c) Akta Hasutan 1948 [Akta 15];

d) Akta Kesalahan Keselamatan (Langkah-Langkah Khas) 2012 [Akta 747];

e) Akta Antipemerdagangan Orang dan Antipenyeludupan Migran 2007 [Akta 670]; atau

f) Akta Pencegahan Keganasan 2015 [Akta 769],” katanya.

Hamzah turut menjawab bajet perolehan kamera pakai badan untuk kegunaan anggota polis telah diluluskan kerajaan di bawah Rancangan Malaysia Ke-12.

“Perolehan ini masih dalam penelitian Bahagian Perolehan KDN dan beberapa isu perlu dan sedang diselesaikan bahagian itu bersama-sama polis,” katanya.


Penyanyi rap DMX meninggal

DMX (gambar), penyanyi rap New York yang nada suaranya menggegarkan kancah muzik Amerika Syarikat (AS) pada akhir 1990-an, meninggal dunia dalam usia 50 tahun, semalam.

Bintang dengan nama penuhnya Earl Simmons dimasukkan ke hospital kerana serangan jantung pada 2 April lalu dan diletakkan dalam unit rawatan kritikal di Hospital White Plains, New York.

DMX menghasilkan lapan album dengan lima daripadanya adalah album nombor satu di AS, menerusi lagu hitnya seperti X Gon’ Give It To Ya, Party Up dan What’s My Name?

Simmons dilahirkan di Venon, pinggir New York pada 1970, dan dibesarkan di rumah perlindungan kanak-kanak selepas mengalami penderitaan didera ibunya.

DMX juga pernah dimasukkan ke pusat tahanan juvana, dan penjara selepas terbabit dalam beberapa kes jenayah, termasuk mencuri kenderaan.

Dia juga pernah membintangi beberapa filem aksi bersama aktor Steven Seagal dan Jet Li menerusi Exit Wounds pada tahun 2000, dan Cradle 2 the Grave (2003) serta Romeo Must Die (2000). – Agensi


Gagal pujuk anak murid desak PRU awal, Anwar kata PH sudah bersedia

Selepas gagal untuk memujukDatuk Seri Ahmad Zahid Hamidi yang semakin menggila mendesak pilihan raya umum ke-15 disegerakan, kini Datuk Seri Anwar Ibrahim terpaksa akur berdepan dengan anak muridnya itu.

Presiden PKR itu yang dianggap cikgu sendiri oleh Zahid kini mengakui PRU-15 berkemungkinan boleh berlaku pada bila-bila masa terdekat dan dijangka seawal Oktober ini selepas UMNO semakin hilang pertimbangan apabila Datuk Seri Najib Razak dijatuhi hukuman penjara.

Bagaimanapun, Anwar berkata Pakatan Harapan (PH) sudah mengambil persediaan awal dengan gabungan itu merangka strategi baharu, dengan mengambil kira kelemahan pada Pilihan Raya Negeri (PRN) Melaka dan Johor sebelum ini.

“Pada Oktober, kita sudah bersedia sepenuhnya. Kita akui beberapa kelemahan dalam PRN dan kini kita lihat suasananya sudah berbeza.

“Kita sebagai satu pasukan dan sebahagian besar (keputusan PRN) adalah terpalit daripada penguasaan selama 22 bulan kerajaan PH, sama ada sumbangan atau kelemahannya.

“Disebabkan itu, dalam mesyuarat lalu, keputusan kita adalah untuk bersama dalam PH dengan satu logo, tetapi dengan membuat penyesuaian supaya tidak dibebankan rakyat dengan anggapan bahawa pendekatan kita adalah sama.

“Kalau Keadilan (PKR) di bawah Pengarah Pilihan Raya (Timbalan Presiden, Rafizi Ramli) sekarang, strateginya jauh berbeza,” katanya semasa Konvensyen Pilihan Raya PKR 2022 hari ini.

Ditanya sama ada PH akan menyertai khemah besar, Anwar berkata: “Mesyuarat PH yang lalu memutuskan dengan jelas bahawa keutamaan gabungan itu adalah memperkukuh dan membulat tekad PH sebagai satu badan… noktah.

“PH adalah gabungan yang kuat, jadi kita perkukuh gabungan ini. Gabungan ini sudah membuktikannya pada PRU 2013 dan 2018, jadi kita harus perkuatkan sedikit lagi. Dalam mesyuarat PH dan terbaru (sudah diputuskan), tidak timbul lagi masalah,” katanya.

Sementara itu, Timbalan Presiden PKR, Rafizi Ramli berkata, masih terlalu awal untuk parti dan gabungan itu menetapkan sasaran untuk memenangi mana-mana negeri pada PRU akan datang, selain tiga negeri yang dikuasai sebelum ini.

“Kita perlu melihat data dan kita peroleh data ini setiap akhir bulan. Mungkin dalam tempoh satu atau dua bulan akan datang, gambarannya lebih jelas,” katanya.


Ketua ajaran sesat mimpi terakhir bertaubat

Sittah Annur, Ketua Ajaran Perjalanan Mimpi Yang Terakhir (PMYT) hari ini membuat perisytiharan lafaz taubat di Dewan Syarahan dan Muzakarah Islam Shah Alam, Masjid Sultan Salahuddin Abdul Aziz Shah dan menandatangani dokumen di hadapan empat saksi.

“Saya Masitah Ab Jalar atau Sittah Annur, sesungguhnya membuat pengisytiharan ini dengan suci hati, penuh keinsafan dan keikhlasan, sesungguhnya tiada sebarang paksaan dari mana-mana individu atau mana-mana pihak,” katanya.

Negara sebelum ini pernah digemparkan apabila tular seorang wanita mendakwa dirinya mampu berhubung secara langsung dengan Allah, malaikat dan Nabi Muhammad.

Pada 4 September lalu, Sittah atau nama sebenarnya Masitah Ab Jalar, 39 ditahan oleh pihak polis sekitar jam 1.10 pagi berhubung pembabitannya dalam ajaran sesat itu.

“Dengan ini saya bertaubat kembali ke pangkal jalan mengamalkan ajaran Islam berdasarkan sumber pengetahuan dan ilmu yang benar. Saya insaf bahawa tiada jalan pintas ke syurga melainkan dengan keyakinan akidah Islam,” lafaznya.

Perisytiharan itu dilafazkan di hadapan Mufti Selangor, Datuk Dr Anhar Opir dan Pengarah Jabatan Agama Islam Selangor (JAIS), Datuk Mohd Shahzihan Ahmad serta dua orang lagi saksi iaitu Setiausaha Majlis Agama Islam Selangor (Mais), Dr Ahmad Shahir Makhtar dan wakil Ketua Pengarah Jabatan Kemajuan Islam Malaysia (JAKIM), Mahd Ansarullah Mohd Hashim.

Lafaz taubat (istitabah) itu turut disiarkan secara langsung di laman Facebook Jabatan Agama Islam Selangor (JAIS).

Sebelum ini, Sittah mendakwa dia bermimpi perjalanan terakhir ini diturunkan kepadanya sebagai panduan buat umat Islam yang lain.

Dia turut mengakui bahawa dirinya memiliki keistimewaan dan mampu membuat menjangkakan berkaitan apa yang akan berlaku di masa akan datang, kononnya akan berlaku Perang Dunia Ketiga bermula di Sabah serta dia menjadi pemimpin kumpulannya untuk mencari Imam Mahdi untuk melawan musuh.

Sehubungan itu, Mohd Shahzihan berkata JAIS sebelum ini sudah meneliti dan memperhalusi setiap pernyataan di dalam video-video milik Sittah yang dikongsi di laman sosialnya.

“Dari JAIS seterusnya dirujuk dengan lebih teliti ke Jabatan Mufti Negeri Selangor dan diakui Sahibus Samahah, Datuk Seri Utama Diraja Mufti Negeri Selangor bahawa perbuatan dan penyataan Sittah bertentangan dengan hukum syarak.”

“Penyataannya adalah satu perbuatan yang disabitkan bersalahan dengan Seksyen 7 dan Seksyen 8(b) Enakmen Jenayah Syariah (Selangor) Tahun 1995,” katanya.

Pada 20 September lalu, Sittah dipanggil untuk menghadiri sesi penjelasan bersama tiga panel pakar akidah yang dilantik oleh JAIS.

Hasil dari sesi temubual, Sittah akur, insaf dan menyesal dengan perbuatannya dan mengakui pernyataannya bercanggah dengan hukum syarak serta menyeleweng, menyimpang dari akidah Ahli Sunah Wal Jamaah.


Ringgit jatuh lagi, dibuka rendah berbanding dolar AS

Ringgit memulakan urus niaga Rabu dengan lebih rendah berbanding dolar Amerika Syarikat (AS) ketika peserta pasaran menunggu lebih banyak petunjuk memaparkan pendirian pihak Rizab Persekutuan AS (Fed) mengenai kadar faedah menjelang acara Simposium Jackson Hole, kata penganalisis.

Pada 9 pagi ini, ringgit susut kepada 4.6555/6590 berbanding dolar AS daripada 4.6465/6495 pada akhir dagangan semalam, menurut laporan Bernama.

Simposium Jackson Hole yang akan berlangsung pada 24-26 Ogos, adalah acara tahunan yang menghimpunkan wakil-wakil bank pusat global dan sememangnya akan diikuti rapat, terutama ucapan Pengerusi Fed Jerome Powell mengenai hala tuju dasar monetari negara maju tersebut.

Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata, Fed bagaimanapun dilihat cenderung untuk mengekalkan pendirian yang lebih berpihak kepada menaikkan kadar faedah.

“Presiden Fed bagi Richmond, Thomas Barking telah membayangkan bahawa Fed mungkin kehilangan kredibilitinya jika ia mengubah sasaran inflasi pada 2.0 peratus. Kenyataan sedemikian dibuat di tengah-tengah gesaan seorang ahli ekonomi terkenal supaya pihak Fed mempertimbang untuk menaikkannya kepada lebih 2.0 peratus.

“Oleh itu, ada kemungkinan Fed mengekalkan pendiriannya yang sebaliknya membantu dolar AS dalam masa terdekat ini,” katanya kepada Bernama.

Bagaimanapun, Mohd Afzanizam berkata maklumat data pula terus menunjukkan keadaan ekonomi yang perlahan dengan Jualan Kediaman Sedia Ada AS susut kepada 4.07 juta unit pada Julai berbanding 4.16 juta unit pada Jun.

Sementara itu, ringgit diniagakan lebih tinggi berbanding kumpulan mata wang utama, kecuali yen Jepun yang menyaksikannya susut kepada 3.1959/1988 daripada 3.1919/1942 pada akhir urus niaga semalam.

Ringgit juga meningkat berbanding euro kepada 5.0498/0536 daripada 5.0689/0721 dan naik berbanding pound Britain kepada 5.9283/9328 daripada 5.9406/9444, sebelum ini.

Selain itu, unit tempatan itu diniagakan rendah berbanding mata wang Asean lain, kecuali mengukuh berbanding dolar Singapura kepada 3.4302/4331 daripada 3.4312/4336.

Ringgit susut berbanding baht Thailand kepada 13.3033/3190 daripada 13.2928/3079, turun sedikit berbanding rupiah Indonesia kepada 303.9/304.3 daripada 303.3/303.6 dan rendah berbanding peso Filipina kepada 8.26/8.28 daripada 8.24/8.25 pada Selasa.


Pemuda UMNO akan berusaha buktikan DAP bukan anti Melayu

UMNO akan membuktikan DAP bukanlah ‘raksasa anti-Melayu’ seperti yang ditanam dalam pemikiran rakyat sejak dulu lagi.

Ketua Pemudanya, Akmal Saleh berkata penyertaan DAP dalam kerajaan perpaduan boleh menjernihkan sentimen DAP anti-Melayu.

“Sejak kita menjadi kerajaan perpaduan, kita perlu membuktikan kepada rakyat bahawa apa yang mereka percaya (tentang DAP anti-Melayu) adalah salah dan terpesong,” katanya dalam temu bual dengan Sinar Harian.

Sentimen anti-Melayu itu sering dijadikan modal oleh pemimpin UMNO sendiri dalam menyerang DAP sebelum ini.

Namun kini UMNO dan DAP bekerjasama dalam kerajaan campuran yang dipimpin Datuk Seri Anwar Ibrahim.

Januari lalu, pemimpin DAP, Dr Ong Kian Ming dilaporkan berkata beliau tidak menafikan kerjasama antara UMNO dengan DAP itu adalah jalan pintas bagi parti berkenaan meraih lebih ramai sokongan orang Melayu.

Bekas Ahli Parlimen Bangi itu berpandangan, sebahagian besar akar umbi DAP masih menolak kerjasama berkenaan namun sanggup melakukannya demi masa depan yang lebih cerah.


Kes melonjak: Pakar gesa Thailand tangguh isytihar pascapandemik

Seorang pakar penyakit berkaitan paru-paru terkemuka Thailand menggesa Kementerian Kesihatan Awam (MPH) menangguhkan rancangannya untuk mengumumkan negara itu memasuki peringkat pascapandemik mulai hari ini, sebagai permulaan untuk mengisytiharkan Covid-19 sebagai penyakit endemik.

Bilangan pesakit baharu yang dijangkiti Covid-19 yang dimasukkan ke Hospital Vichaiyut di Bangkok sahaja meningkat pada kadar yang cukup tinggi menyebabkan wad Covid-19 terpaksa dibuka semula, kata Dr Manoon Leechawengwongs, pakar paru-paru.

Perisytiharan yang dirancang harus ditangguhkan sehingga keadaan bertambah baik, katanya, sambil menambah bahawa semua hospital di Bangkok kini menyaksikan peningkatan kes Covid-19.

Dr Manoon memberi amaran walaupun kebanyakan pesakit baharu yang dirawat di hospital itu tidak mengalami jangkitan teruk kerana mereka semua telah divaksin, peningkatan jumlah yang tinggi harus dianggap sebagai satu kebimbangan.

Terdahulu MPH memaklumkan dalam tempoh 24 jam lalu sebanyak 2,354 jangkitan baharu Covid-19 dilaporkan, dengan empat daripadanya adalah kes import.

Jumlah kematian juga meningkat kepada 16 kes, manakala 2,154 pesakit telah sembuh.

Dalam pemerhatiannya, Dr Manoon berkata kenaikan kes seiring dengan lonjakan jangkitan paru-paru baru-baru ini dalam kalangan pesakit Covid-19 baharu yang dilaporkan oleh Pusat Pentadbiran Situasi Covid-19 (CCSA).

Jumlah itu mencecah 684 pada Khamis, menandakan lonjakan sejak dua minggu lalu, kata Dr Apisamai Srirangson, penolong jurucakap CCSA.

Jumlah itu dijangka terus meningkat tetapi kekal dalam julat ramalan sebelumnya yang dibuat sebelum mandat pelitup muka ditarik balik dan tempat hiburan malam dibenarkan dibuka semula di 31 wilayah, katanya.

Kadar purata penghunian katil hospital meningkat tetapi masih pada tahap yang boleh diterima iaitu 9.9 peratus. Hospital di wilayah seperti Samut Prakan menyaksikan kadar yang lebih tinggi melebihi 20 peratus, katanya. – Agensi


‘Buka puasa di mahkamah jika tak habis hujah tengah hari esok’

Hakim Mahkamah Rayuan Datuk Abdul Karim Abdul Jalil mengingatkan pasukan pembela Datuk Seri Najib Razak supaya menghabiskan hujah mereka tengah hari esok, atau berbuka puasa di mahkamah.

Pasukan pembela Najib dalam rayuan hukuman penjara dan denda kes dana SRC International Sdn Bhd (SRC) sepatutnya perlu menghabiskan hujah mereka Khamis lalu, tetapi meminta tambahan hari ini.

Abdul Karim berkata, pasukan pembelaan itu perlu mengakhiri hujahan mereka sebelum tengah hari esok.

“Selesaikan hujahan anda menjelang tengah hari dan jika tidak anda perlu berbuka puasa di sini,” katanya yang mengundang ketawa daripada mereka yang berada di mahkamah.

Hari ini, pendengaran hujahan kes itu diteruskan sehingga jam 4.30 petang dan peguam Najib, Farhan Read berkata, beliau memerlukan sedikit masa lagi untuk menyelesaikan hujahannya.

Memetik laporan Bernama, Timbalan Pendakwa Raya Datuk V Sithambaram berkata, permintaan tersebut akan memendekkan tempoh masa yang diperuntukan kepada hujahan pihak pendakwaan.

“Mereka diberi enam hari dan saya hanya tiga hari. Mereka perlu melengkapkan hujahan mereka menjelang esok dan kami akan memulakan hujahan kami pada Rabu ini,” katanya.

Pada 28 Julai tahun lalu, Mahkamah Tinggi Kuala Lumpur menjatuhkan hukuman penjara 12 tahun serta denda RM210 juta terhadap Najib selepas dia didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.

Bagaimanapun, Najib, 67, dibebaskan dengan ikat jamin RM2 juta berserta dua penjamin sementara menunggu rayuan kes itu selesai.

Hujahan rayuan bersambung esok.


Pengundi Parlimen Pekan mohon cakna permohonan bantuan semasa PKP

Keluhan rakyat di kawasan Parlimen Pekan meminta wakil rakyat di kawasan mereka agar lebih cakna dengan permohonan bantuan semasa Perintah Kawalan Pergerakan Diperketat (PKPD) dan mendesak supaya mendapat perhatian sewajarnya.

Keluhan tersebut disuarakan dalam sebuah laman Facebook, Pahang Darul Makmur yang menggesa agar tindakan segera diambil oleh Pejabat Ahli Parlimen Pekan dalam membantu orang ramai yang terjejas semasa krisis pandemik, ia selepas peruntukan RM300 ribu sudah disalurkan kepada setiap Ahli Parlimen seluruh negara baru-baru ini.

“Teguran : Pejabat YB Ahli Parlimen Pekan, mohon cakna dengan permohonan bantuan daripada pengundi-pengundi kawasan anda termasuk Indera Sempurna dan Kem Batu 10, Kuantan. Big area comes big responsibilities,” kata kenyataan dalam laman Facebook tersebut.

Dua kawasan yang dinyatakan dalam status tersebut berada dalam Dewan Undangan Negeri (DUN) Pulau Manis di bawah Parlimen Pekan.

Ahli Dewan Undangan Negeri (ADUN) Pulau Manis adalah Datuk Khairuddin Mahmud, mewakili parti UMNO semasa pilihan raya yang lalu.

Susulan status dimuat naik itu, pihak Pejabat Parlimen Pekan memberi maklum balas di ruang komen dan meminta orang ramai yang memerlukan bantuan untuk berurusan dengan ADUN tersebut.

“Terima Kasih di atas makluman kepada pihak kami… Pejabat telah menghubungi pihak YB ADUN untuk dapatkan penjelasan,” balas Pejabat Parlimen Pekan di ruang komen laman Facebook tersebut.

Untuk rekod, Parlimen Pekan terdiri dari empat DUN, DUN N20 Pulau Manis, DUN N21 Peramu Jaya, DUN N22 Bebar, dan DUN N23 Chini.

Di Parlimen Pekan, penyandangnya selama 11 penggal berturut-turut adalah bekas Perdana Menteri Datuk Seri Najib Razak.

Pada Jun lalu, Perdana Menteri Tan Sri Muhyiddin Yassin mengumumkan peruntukan sebanyak RM300,000 kepada semua Ahli Parlimen, termasuk wakil rakyat pembangkang bagi melaksanakan Bantuan Bakul Makanan untuk rakyat terjejas akibat Covid-19.


UMNO patut kekal bersama PAS, Bersatu: Hadi Awang

Presiden PAS Datuk Seri Abdul Hadi Awang sekali lagi mengulangi pendirian parti itu yang mahukan UMNO dan Bersatu duduk semeja di dalam Kerajaan Perikatan Nasional (PN) untuk terus mentadbir negara.

Pada masa sama beliau mengingatkan umat Islam menunjukkan contoh dengan kembali kepada ajaran agama dan menolak sebarang agenda peribadi serta kumpulan yang berfikiran sempit.

Beliau membuat gesaan itu takkala segelintir Ahli Parlimen UMNO diketuai presiden parti Datuk Seri Ahmad Zahid Hamidi menarik diri daripada kerajaan PN setelah tidak lagi mahu menyokong Perdana Menteri Tan Sri Muhyiddin Yassin.

Bagaimanapun tindakan kumpulan itu dibantah majoriti Ahli Parlimen UMNO dan pemimpin peringkat bahagian yang mendakwa Zahid tiada hala tuju untuk memulihkan UMNO setelah kalah teruk pada Pilihan Raya Umum Ke-14 (PRU14) pada 2018 lalu.

Kumpulan Zahid juga dilihat semakin ghairah untuk bekerjasama dengan Pakatan Harapan (PH) yang turut dianggotai DAP.

Walaupun pada Perhimpunan Agung UMNO (PAU) 2020 lalu melaungkan ‘No Anwar No DAP’, Setiausaha Agung PKR Datuk Seri Saifuddin Nasution Ismail menganggap laungan itu hanya sentimen dan Zahid boleh mengubahnya untuk duduk di bawah naungan PH.

Mengulas lanjut, Abdul Hadi yang juga Ahli Parlimen Marang berkata PAS, UMNO dan Bersatu adalah tiga parti teras Melayu-Islam dan Bumiputera, dan perlu disatukan.

“Ia bertujuan bagi memimpin perubahan dengan penubuhan Muafakat Nasional (MN), disertakan pendekatan masyarakat majmuk dengan penubuhan Perikatan Nasional bersama prinsip yang fleksibel) bagi melakukan perubahan yang positif berikutnya.

“Pada masa yang sama, (kerajaan PN) tidak menghapuskan rupa bangsa dan budaya masing-masing yang berkonsepkan tiada paksaan beragama dan adil kepada semua,” katanya dalam kenyataan hari ini.

Sehubungan itu, Duta Khas Perdana Menteri ke Timur Tengah itu berkata semua pihak perlu mengetepikan tindakan negatif sebaliknya yakin dengan ketetapan Allah SWT.

“Maka, hendaklah disingkirkan langkah negatif yang diambil oleh kalangan penganut Islam yang lemah serta tidak yakin kepada agama sendiri dan rupa bangsa yang menjadi ketetapan Allah SWT.

“Kemudian diikuti dengan kumpulan bukan Islam yang ekstrem sehingga boleh merosakkan kaum mereka sendiri, bukan sahaja hubungan antara kaum dan agama,” katanya.

Abdul Hadi turut mengingatkan bagaimana negara besar memansuhkan kedudukan Islam di dalam Perlembagaan mereka dan menghapuskan sistem beraja, sehingga memaksa masyarakat majmuk menghapuskan identiti bangsa dan bahasa.

“Mereka dipaksa menukar nama diri dan tidak membenarkan bahasa kaum masing-masing digunakan, sehingga gagal menyatukan rakyat sendiri. Semua perkara tersebut sudah cukup untuk menjadi iktibar yang mewajibkan kita memperkenalkan acuan Islam bersama pelaksanaan hijrah,” katanya.

Oleh itu katanya, umat Islam sendiri terlebih dahulu perlu kembali kepada agama dengan perpaduan umat satu agama dan bangsa dengan menolak sebarang agenda peribadi dan kumpulan yang sempit kerana boleh merosakkan peranan Islam yang wajib memimpin.

“Manakala golongan bukan Islam perlu sedar betapa kedudukan mereka lebih baik daripada rakan mereka di negara lain yang dipaksa menukar rupa bangsa, nama bukan dalam bahasanya dan tidak membenarkan bahasa kaumnya dipelajari,” katanya.


Hari penentu Najib juga bakal menentukan masa depan Ismail Sabri

Hari ini Mahkamah Rayuan akan membuat keputusan berhubung rayuan Datuk Seri Najib Razak membabitkan penyelewengan dana SRC International Sdn Bhd (SRC).

Najib sebelum ini dijatuhkan hukuman 72 tahun penjara, 10 tahun bagi enam pertuduhan berkaitan pecah amanah dan pengubahan wang haram, dan 12 tahun kerana kesalahan salah guna kuasa.

Bekas Perdana Menteri (PM) itu turut didenda RM210 juta, iaitu lima kali ganda daripada jumlah yang diseleweng.

Hukuman dihadapi Najib merupakan satu sejarah negara yang tidak pernah berlaku dalam melibatkan pemimpin kanan kerajaan dan Najib adalah insan pertama berdepan pertuduhan ini sejak negara Merdeka pada 1957.

Belum pernah PM terdahulu diheret ke mahkamah dengan pertuduhan sebanyak itu dan belum pernah juga ada yang disumbat ke dalam penjara kerana perbuatan jenayah sama seperti dihadapi Najib.

Bagaimanapun, keputusan hari ini bukan pengakhiran kerana terdapat beberapa proses lain yang perlu dijalani, tidak ditolak pasukan peguam bela Najib sudah bersiap-sedia untuk membuat permohonan rayuan ke Mahkamah Persekutuan.

Najib tidak akan ke penjara secara automatik jika keputusan tidak memihak kepadanya, namun masih memegang status banduan yang masih bebas dan hanya belum menjalani hukuman.

Perkara sama sebelum ini dilalui Ketua Pembangkang Datuk Seri Anwar Ibrahim sebelum meringkuk dalam tirai besi apabila membuat permohonan rayuan sehingga ke peringkat Mahkamah Persekutuan.

Mungkin Najib akan mengikuti jejak langkah sama seperti Anwar bagi mengelakkan terpaksa menjalani hukuman penjara dan sekurang-kurangnya masih mempunyai masa mencari jalan penyelesaian untuk melepaskan dirinya daripada hukuman.

Bagaimana jika Najib dibebaskan pula? Pelbagai spekulasi dan khabar angin mengatakan Najib meminta bantuan PM Datuk Seri Ismail Sabri Yaakob dalam kes perbicaraan rayuan dihadapinya hari ini tetapi tidak diketahui sejauh mana kebenaran itu.

Ismail Sabri mengambil risiko dan jalan berliku sekiranya terlibat secara langsung membantu Najib dalam perbicaraan kes SRC ini, beberapa kenyataan pemimpin pembangkang termasuk kenyataan Pengerusi Perikatan Nasional (PN) Tan Sri Muhyiddin Yassin semasa Persidangan Perwakilan Nasional Gerakan ke-50 baru-baru ini secara tidak langsung memberi isyarat tidak baik kepada Ismail Sabri.

Terdapat juga risiko Memorandum Persefahaman (MoU) yang dimerterai antara Ismail Sabri dengan blok pembangkang, Pakatan Harapan (PH) akan berakhir sekiranya kes Najib ini terlepas begitu sahaja.

Malah, isu hadiah tanah RM100 juta kepada Najib yang menjadi polemik juga masih belum reda, ia belum lagi kemarahan blok pembangkang bersabit kelulusan pemulangan pasport kepada Najib untuk melawat anaknya di Singapura.

Masa depan Ismail Sabri sebagai PM sebenarnya bergantung kepada MoU tersebut, berkecai MoU maka tidak lamalah jawatan dipegangnya juga akan hilang begitu sahaja.

Dalam kes Najib, ia bukan sahaja melibatkan masa depan politik anak Tun Abdul Razak tetapi juga melibatkan masa depan Ismail Sabri.

Ismail Sabri boleh memilih sama ada menjadi PM terpendek dalam sejarah atau kekal berprinsip tidak menggadaikan masa depannya demi seorang penjenayah yang sudah dijatuhi hukuman.

Sekiranya Ismail Sabri disingkir menjadi PM kali ini, peluangnya untuk naik sekali lagi sebagai PM adalah sesuatu yang mustahil kerana Presiden UMNO, Datuk Seri Ahmad Zahid Hamidi juga mengidam jawatan yang sama itu.

Tambah-tambah lagi selepas kemenangan Pilihan Raya Negeri (PRN) Melaka, adakah Ismail Sabri terlupa insiden ‘diboo’ dalam dewan tempoh hari?

Pilihan di tangan Ismail Sabri.

Untuk rekod, malam tadi berlangsung majlis ramah mesra Ahli-ahli Parlimen kerajaan di sebuah hotel, turut dihadiri Ismail Sabri bersama-sama dengan pemimpin PAS dan juga Bersatu.

Ismail Sabri boleh menilai sendiri sejauh mana sokongan dimilikinya, tidak semua yang hadir termasuk beberapa pemimpin utama parti lain. Adakah Ismail Sabri masih tidak bijak menilai situasi?

Kes SRC memberikan tumpuan terhadap sejumlah RM42 juta dalam dua akaun bank peribadi Najib, wang yang merupakan sebahagian daripada RM4bilion dana Kumpulan Wang Persaraan Diperbadankan (KWAP) yang dipinjamkan kepada SRC–anak syarikat 1Malaysia Development Berhad (1MDB) di mana Najib adalah penasihatnya.

Najib berhujah beliau tidak mengetahui transaksi besar yang dimasukkan ke dalam akaun peribadinya antara 2014 dan 2016, mendakwa menjadi mangsa ahli perniagaan dalam buruan Low Taek Jho.

Malah beliau juga turut memetik nama pemimpin Arab Saudi, Raja Abdullah.

Bagaimanapun, mahkamah menolak semua dakwaan Najib tersebut yang disifatkan satu rekaan yang tidak masuk akal.

Sekiranya Najib kalah dalam rayuannya di hadapan tiga panel hakim, beliau hanya memiliki satu lagi peluang di Mahkamah Persekutuan, di mana tujuh hakim akan membuat keputusan ke atas kes beliau.

Memandangkan rayuan terakhir di Mahkamah Persekutuan sepatutnya difailkan dalam tempoh empat bulan selepas keputusan Mahkamah Rayuan, Najib memiliki tempoh hingga April 2022 untuk mengetahui sama ada beliau akan dipenjara atau kekal bebas.

Jika beliau dihukum penjara, Najib akan berusia 80 tahun ketika selesai menghabiskan hukumannya kecuali mendapat pengampunan diraja seperti apa yang berlaku kepada Presiden PKR Anwar Ibrahim yang dibebaskan dari penjara pada 2018 sebelum menyelesaikan tempoh hukuman bagi kesalahan liwat.


UMNO bersatu dengan DAP di Perak, tapi Tok Mat kata BN tak memihak?

Timbalan Pengerusi Barisan Nasional (BN) yang juga Timbalan Presiden UMNO Datuk Seri Mohamad Hasan, malam ini (21 November 2022) mencetuskan satu persoalan pelik apabila mengatakan BN bersedia menjadi pembangkang.

Kenyataan itu seolah-olah ingin menunjukkan BN dan UMNO tidak memihak kepada sama ada Perikatan Nasional atau Pakatan Harapan (PH) untuk membentuk kerajaan pusat.

Bagaimanapun, untuk rekod, BN dan UMNO Perak telah menjalin hubungan kerjasama dengan PH – gabungan yang turut dianggotai DAP – bagi menubuhkan kerajaan negeri setelah Pengerusi Badan Perhubungan UMNO Perak Saarani Mohamad tertarik dengan jawatan menteri besar yang ditawarkan kepadanya.

Dalam kenyataan di Facebooknya malam ini, Mohamad atau Tok Mat juga menyerahkan kepada Perikatan Nasional dan Pakatan Harapan (PH) untuk menubuhkan Kerajaan Persekutuan.

Bagaimanapun, katanya BN bersedia menghulur tangan membantu kedua-dua parti itu jika masih gagal membentuk kerajaan.

Menurut Tok Mat, BN menerima keputusan rakyat yang menolak BN dan parti itu tidak mempunyai kuasa untuk menubuhkan kerajaan.

“Saya cadangkan biarlah PN dan PH bergabung tubuh kerajaan sebab mereka mendapat bilangan nombor undi yang lebih tinggi.

“BN bersedia menjadi pembangkang yang bertanggungjawab ‘check and balance’ kerajaan baru.

“Walaubagaimanapun, jika bantuan kami diperlukan dalam waktu peralihan pasca PRU ini, kami tetap sedia menyumbang kepada pembukaan bicara yang ikhlas dan terbuka.

“Kalau masih tak dapat juga tubuh kerajaan, tolong jangan salahkan kami. Ini hasil daripada proses yang demokratik, untuk memulangkan mandat kepada rakyat. Kami hanya menghormati keputusan itu.

“Semoga Malaysia sentiasa berada dalam peliharaan Allah SWT jua,” katanya.

Kenyataan Tok Mat itu juga dilihat seolah-olah Ahli Parlimen BN sekarang ini bebas untuk memberi sokongan secara individu kepada mana-mana gabungan sama ada Perikatan Nasional atau PH.

Terdahulu, seorang penganalisis politik dan pengamal undang-undang Datuk Shamsuddin Nawawi berkata keahlian Ahli Parlimen yang menyokong mana-mana pihak tidak akan gugur, walaupun dipecat.

“Biarpun ahli itu berdepan tindakan pemecatan, statusnya sebagai Ahli Parlimen (MP) tidak gugur.

“Selaras dengan undang-undang larangan ahli Dewan Rakyat bertukar parti seperti yang termaktub mengikut Perkara 49A Perlembagaan Persekutuan, apa yang saya faham jelas menyatakan walaupun dipecat oleh partinya atau parti dibubar, keahlian sebagai wakil rakyat tidak gugur,” kata Shamsuddin.

Sebelum ini, Pengerusi BN, Zahid Hamidi, berkata mana-mana MP BN yang menandatangani sebarang dokumen, terutama surat akuan bersumpah (SD), untuk menamakan sesiapa saja sebagai Perdana Menteri adalah tidak sah dan tindakan itu melanggar perlembagaan parti.

Bagaimanapun, Shamsuddin memberi contoh tindakan MP Sembrong Datuk Seri Hishammuddin Hussein yang menyatakan tidak akan menyokong kerjasama antara UMNO dan PH, termasuk DAP.

“Pada saya, Datuk Seri Hishamuddin Hussein sudah menyatakan dia akan menyokong apa yang disarankan parti dan sanggup dipecat. Jadi, dia tahu walaupun dipecat kelak, keahliannya sebagai calon menang kerusi Parlimen tidak gugur,” katanya.


Sultan Brunei paling lama memerintah selepas kemangkatan Ratu Elizabeth II

Sultan Brunei Sultan Hassanal Bolkiah menjadi raja paling lama memerintah di dunia susulan kemangkatan Ratu Elizabeth II, lapor Sputnik memetik akhbar Daily Mail pada Jumaat.

Sultan Hassanal Bolkiah menaiki takhta pada 1967 dan telah memerintah hampir 55 tahun, manakala Ratu Elizabeth II menduduki takhta selama lebih 70 tahun, lapor akhbar itu.

Raja kedua paling lama memerintah ialah Ratu Margrethe II dari Denmark.

Ratu Elizabeth II mangkat pada usia 96 tahun di Istana Balmoral di Scotland pada Khamis.


66.4 peratus terima dos penggalak

Seramai 15,613,982 atau 66.4 peratus daripada individu dewasa telah menerima suntikan dos penggalak setakat semalam, tatkala kira-kira dua juta penerima dua dos vaksin Covid-19 bakal kehilangan hak keistimewaan, jika tidak mengambil dos ketiga.

Pemberian dos penggalak vaksin Covid-19 bermula 1 Oktober tahun lalu, dan Kementerian Kesihatan (KKM) memberi tempoh sehingga 31 Mac ini untuk semua penerima dua dos vaksin mengambil suntikan doa ketiga itu.

Jika masih gagal berbuat demikian setelah tempoh itu tamat, status vaksinasi dalam aplikasi MySejahtera akan dinyatakan sebagai tidak lengkap, sekali gus menghalang individu terbabit memperoleh keistimewaan, termasuk untuk memasuki mana-mana premis.

Menurut KKM, semalam sahaja seramai 17,651 individu dewasa menerima suntikan dos penggalak masing-masing.

Sementara itu, KKM memaklumkan 22,948,364 atau 97.5 peratus individu dewasa telah melengkapkan suntikan vaksin dua dos atau vaksin dos tunggal, manakala 23,224,510 atau 98.7 peratus lagi menerima sekurang-kurangnya satu dos.

Dalam pada itu, seramai 2,848,270 atau 91.5 peratus remaja berusia 12 hingga 17 tahun telah lengkap divaksinasi sejak Program Imunisasi Covid-19 Kebangsaan (PICK) Remaja dilancarkan pada 8 September tahun lalu.

Seramai 2,945,627 atau 94.6 peratus remaja lagi menerima sekurang-kurangnya satu dos.

Sejak 3 Februari lalu hingga semalam pula, 1,305,766 atau 36.8 peratus kanak-kanak berusia lima hingga 11 tahun menerima suntika dos pertama vaksin Covid-19.

Setakat ini belum ada kanak-kanak berkenaan menerima dos kedua.

Keseluruhannya sejak PICK dilancarkan pada 24 Februari 2021 lalu hingga semalam, sebanyak 68,675,263 doa vaksin Covid-19 telah diberikan kepada populasi Malaysia, termasuk rakyat asing.


Saman AS$1.18 bilion SRC terhadap Najib dibicara 16 Februari 2023

Kes saman AS$1.18 bilion yang difailkan SRC International Sdn Bhd terhadap bekas Perdana Menteri Datuk Seri Najib Razak telah ditetapkan untuk perbicaraan selama 16 hari bermula 13 Februari tahun depan.

Tarikh itu ditetapkan oleh Timbalan Pendaftar Mahkamah Tinggi Suriani Ujang semasa pengurusan kes tersebut yang berlangsung secara dalam talian di sini hari ini, lapor Bernama.

Pada prosiding itu, Najib diwakili peguam Wan Mohammad Arfan Wan Othman manakala Lisa Yong hadir bagi pihak SRC.

Mahkamah telah menetapkan tarikh perbicaraan kes itu pada 13 hingga 16 Februari, 20 hingga 23 Februari, 6 hingga 9 Mac dan 13 hingga 16 Mac 2023.

Pada Selasa lepas, Hakim Mahkamah Tinggi Datuk Ahmad Fairuz Zainol Abidin menolak permohonan Najib untuk menggantung prosiding kes saman itu selepas berpendapat Najib tidak akan diprejudis jika saman tersebut diteruskan ketika beliau menunggu rayuan kes jenayah membabitkan penyelewengan RM42 juta dana SRC di Mahkamah Persekutuan.

Pada 7 Mei tahun lepas, SRC di bawah pengurusan baharunya, memfailkan saman terhadap Najib serta bekas-bekas pengarah syarikat itu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil, Datuk Che Abdullah @ Rashidi Che Omar, Datuk Shahrol Azral Ibrahim Halmi dan Tan Sri Ismee Ismail.

Bagaimanapun, syarikat itu kemudian menggugurkan keenam-enam nama daripada saman tersebut dan hanya mengekalkan Najib sebagai defendan.

SRC mendakwa Najib telah menyalah guna kuasanya dan memperoleh manfaat peribadi daripada dana syarikat itu selain melakukan penyelewengan.

Najib adalah Penasihat Emeritus SRC dari 1 Mei 2012 hingga 4 Mac 2019.

SRC, yang kini dimiliki sepenuhnya oleh Kementerian Kewangan Diperbadankan (MoF Inc) menuntut ganti rugi am, teladan dan tambahan selain faedah, kos serta relif lain yang difikirkan sesuai oleh mahkamah.

Pada 7 Disember tahun lepas, Mahkamah Rayuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng RM42 juta dana SRC selepas menolak rayuan beliau terhadap keputusan Mahkamah Tinggi pada 28 Julai 2020.

Pada hari sama, Najib memfailkan notis rayuan kepada Mahkamah Persekutuan.


Tiada petanda Covid-19 akan berakhir, kata Fauci

Penasihat Utama pandemik Amerika Syarikat (AS), Anthony Fauci menjangkakan pandemik Covid-19 akan mengambil masa yang lebih lama untuk berakhir.

Fauci berkata masih terlalu awal untuk mengatakan Covid-19 akan berakhir dalam masa terdekat, malah dunia masih dalam fasa pertama pandemik berkenaan, fasa ‘benar-benar pandemik, di mana seluruh dunia benar-benar mendapat kesan negatif.

Dalam laporan The New York Times semasa berucap secara maya di Forum Ekonomi Dunia, Fauci menegaskan penularan varian baharu Omicron memberi kesan kepada usaha yang diambil untuk menamatkan pandemik tersebut.

Menurut laporan berita itu, Fauci mengakui bahawa jumlah jangkitan berkaitan varian Covid-19 Omicron boleh memberi kesan bermakna pada imuniti kolektif.

“Namun, ia adalah persoalan terbuka sama ada Omicron akan menjadi vaksin virus hidup yang semua orang harapkan, kerana anda mempunyai banyak kebolehubahan dengan varian baharu yang muncul,” kata Fauci.

Data terkini daripada Pusat Kawalan dan Pencegahan Penyakit (CDC) A menunjukkan bahawa negara itu mencatatkan 874,087 kes baharu dan 2,596 lagi kematian Jumaat lalu, menjadikan jumlah keseluruhan kes dan jumlah kematian di seluruh negara masing-masing lebih 65 juta kes dan 847,577 orang.

“Kes jangkitan baharu Covid-19 semakin merata di seluruh negara, dengan purata hampir 802,000 sehari, peningkatan sebanyak 98 peratus sejak dua minggu lalu,” kata laporan itu.


16 kematian BID semalam

Jumlah kematian akibat jangkitan Covid-19 dalam tempoh 24 jam semalam (28 Mac 2022) meningkat semula kepada 54 kes, berbanding 34 yang direkodkan pada Ahad.

Data laman sesawang CovidNOW Kementerian Kesihatan (KKM) menunjukkan 16 daripadanya membabitkan kematian di luar fasiliti kesihatan sebelum mangsa dibawa ke hospital atau kes ’brought in death’ (BID).

Jumlah semalam menjadikan keseluruhan kes kematian sejak awal 2020 lalu meningkat kepada 34,842 kes, termasuk 7,348 kes BID.

Bagaimanapun, tiada maklumat sama ada terdapat dalam kalangan 214,723 pesakit Covid-19 yang menjalani kuarantin di rumah turut meninggal dunia dan dikategorikan kes BID.

Lima negeri dan Wilayah Persekutuan tidak melaporkan kes kematian akibat Covid-19 semalam iaitu Pahang, Perlis, Sabah, Labuan dan Putrajaya.

Sementara, Selangor mencatat jumlah kematian harian tertinggi semalam berbanding negeri-negeri lain, dengan 13 kes, termasuk tiga kes BID.

Jumlah itu menjadikan kumulatif kematian di negeri berkenaan mencecah 10,510 kes, termasuk 2,273 kes BID.

Sehingga semalam, Selangor mencatat 1,167,650 kumulatif kes positif dengan 1,062,570 pesakit telah pulih, dan 94,570 kes masih aktif, dengan 93,261 pesakit menjalani kuarantin di rumah.

Selain itu, seramai 1,092 pesakit dimasukkan ke hospital; 170 ditempatkan di PKRC; dan 47 pesakit dirawat di unit rawatan rapi (ICU) dengan 23 daripadanya memerlukan alat bantuan pernafasan.

Bagi negeri-negeri lain pula, Perak mencatat sembilan kematian diikuti Kuala Lumpur (lapan); dan masing-masing lima di Kedah serta Negeri Sembilan.

Johor, Sarawak serta Terengganu pula masing-masing mencatat tiga kes kematian, manakala masing-masing dua di Kelantan serta Melaka; dan satu di Pulau Pinang.

Pecahan kes berkaitan Covid-19 di setiap negeri sehingga 28 Mac 2022.


PRU-15: Siapa calon berprofil tinggi PKR diketahui hari ini

PKR dijangka mengumumkan senarai beberapa calon berprofil tinggi yang akan bertanding pada Pilihan Raya Umum Ke-15 (PRU-15), 19 November depan, pada sidang media khas, petang ini (26 Oktober 2022).

Pada masa sama, persoalan hangat terus diperkatakan sama ada beberapa nama yang sebelum ini dilihat menyebabkan perpecahan dalam parti pimpinan Datuk Seri Anwar Ibrahim itu, setelah melalui pemilihan tahun ini.

Nama-nama seperti Datuk Seri Saifuddin Nasution Ismail, dan Datuk Seri Amirudin Shari, pasti diletakkan sebagai calon, namun kedudukan bekas Setiausaha Politik Anwar, Farhash Wafa Salvador, masih samar.

Timbalan Presiden parti Rafizi Ramli berkata pengumuman itu akan dibuat bersama oleh beliau dan Presiden PKR Datuk Seri Anwar Ibrahim.

Selain calon terkemuka, Rafizi berkata PKR juga akan mengumumkan calon yang terdiri daripada “tokoh pelbagai latar belakang” yang akan bertanding pada PRU-15.

Pengumuman itu dijangka dibuat jam 2 petang ini di ibu pejabat PKR di Merchant Square, Petaling Jaya, dan akan disiarkan secara langsung di Facebook.

Sehingga kini, Anwar adalah satu-satunya pemimpin PKR yang secara rasmi mengesahkan kerusi yang akan ditandinginya pada pilihan raya akan datang.

Bercakap pada Konvensyen Pakatan Harapan minggu lalu, pengerusi gabungan itu mengisytiharkan bahawa beliau akan bersaing di Tambun, Perak, sebagai sebahagian daripada usaha yang lebih besar untuk menawan negeri itu dan Putrajaya.

Penyandang kerusi Parlimen Hang Tuah Jaya, Melaka, Datuk Seri Shamsul Iskandar Md Akin, walaupun belum dicalonkan secara rasmi oleh PKR, berkata beliau mahu menentang Presiden UMNO Datuk Seri Ahmad Zahid Hamidi di Bagan Datuk.

Spekulasi juga meluas melibatkan beberapa pemimpin lain PKR yang akan bertanding, walaupun tiada pengumuman rasmi dibuat mengenai perkara itu sehingga kini.

Antara lain, Rafizi disebut-sebut akan kembali ke kawasan Pandan, yang dimenanginya pada 2013, dan kini disandang oleh penasihat parti Datuk Seri Wan Azizah Wan Ismail.

Sebagai pertukaran, Wan Azizah kini dikatakan bakal bertanding di kerusi Parlimen Bandar Tun Razak.

Sementara itu, Anwar baru-baru ini berkata anak sulungnya, Nurul Izzah berkemungkinan akan mempertahankan kerusinya di Permatang Pauh.


Peluru berpandu Russia terus hujani wilayah Ukraine, Mariupol ditawan

Serangan peluru berpandu Russia terus menggegarkan ibu kota Ukraine, Kyiv dan bandar-bandar lain pada Sabtu (16 April), ketika Moscow berkata tenteranya telah membersihkan bandar Mariupol daripada tentera Ukraine.

Hanya sebilangan kecil tentera Ukraine yang masih berada di dalam kilang besi dan keluli Azovstal di pelabuhan selatan negara itu yang sudah ditawan tentera Russia.

Bagaimanapun dakwaan Russia telah menguasai Mariupol, tempat pertempuran paling sengit dan malapetaka kemanusiaan terburuk, tidak dapat disahkan secara bebas. Ia akan menjadi bandar besar pertama yang jatuh ke tangan tentera Russia sejak pencerobohan 24 Februari lalu.

“Keadaan sangat sukar” di Mariupol, Presiden Volodymyr Zelensky memberitahu portal berita Ukrainska Pravda.

“Askar Ukraine disekat, yang cedera disekat. Terdapat krisis kemanusiaan… Namun begitu, mereka mempertahankan diri mereka sendiri.”

Kementerian Pertahanan Russia berkata jika tentera Ukraine dalam kilang keluli Azovstal, salah satu yang terbesar di Eropah, meletak senjata mereka mulai jam 0300 GMT pada Ahad, nyawa mereka akan terselamat, kata agensi berita Tass. Tiada maklum balas segera daripada Kyiv.

Ketika Moscow melancarkan serangan peluru berpandu jarak jauh di seluruh negara berikutan tenggelamnya kapal utama mereka di Laut Hitam, Moscow berkata pesawat perangnya telah mengebom sebuah kilang pembaikan kereta kebal di Kyiv pada Sabtu.

Satu letupan kedengaran dan asap naik di daerah tenggara Darnytskyi. Datuk Bandar berkata sekurang-kurangnya seorang terbunuh.

Kementerian Pertahanan Russia berkata bandar Mariupol telah dibersihkan daripada saki baki tentera Ukraine kecuali yang masih bertahan di kilang keluli berkenaan.

Russia menganggarkan kira-kira 4,000 tentera Ukraine terbunuh di Mariupol. – Agensi


Zahid jangan lari tanggungjawab, buat-buat lupa jadi Menteri Pertahanan pada 2011

Pakatan Harapan (PH) terus menyerang Datuk Seri Ahmad Zahid Hamidi berhubung skandal projek kapal tempur pesisir (LCS).

Bekas Timbalan Menteri Pertahanan, Liew Chin Tong membidas Presiden UMNO supaya tidak lari daripada tanggungjawabnya walhal semua masalah berpunca ekoran tindakannya mengubah reka bentuk daripada Sigma kepada Gowind, sebelum berunding dan mendapatkan nasihat Tentera Laut Diraja Malaysia (TLDM).

“Zahid Zahid jangan cuba nak lari daripada tanggungjawab. Projek LCS diluluskan oleh Ahmad Zahid selaku Menteri Pertahanan pada tahun 2011.

“Zahid bertanggungjawab di atas penyelewengan dana dan kegagalan projek LCS yang berlaku.

“Beliau mesti jawab kepada rakyat sekarang juga. Jangan lari,” katanya dalam satu kenyataan di Facebook.

Chin Tong membalas Zahid susulan kenyataannya yang tidak mahu dipersalahkan dalam isu berhubung kegagalan perolehan LCS tersebut.

Zahid yang juga Menteri Pertahanan sebelum ini dilaporkan berkata, beliau bukan Menteri Pertahanan ketika projek itu diberikan, sebaliknya memegang portfolio berkenaan dalam tempoh April 2009 hingga Mei 2013.

Zahid turut menegaskan, mereka yang terbabit dalam kegagalan perolehan LCS perlu menjelaskan kepada Jawatankuasa Kira-kira Wang Negara (PAC).

Isu LCS menjadi panas apabila PAC baru-baru ini, mengumumkan sembilan rumusan sebagai punca kepincangan projek berkenaan selepas dua tahun disiasat.

PAC menyenaraikan sembilan rumusan sebagai punca kepincangan projek pembinaan enam kapal LCS bagi kegunaan TLDM bernilai RM9 bilion.

Mengikut PAC, kerajaan sudah membayar RM6.083 bilion untuk lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.


Beban hospital berkurangan bila buka semula PKRC, kata Khairy

Kementerian Kesihatan (KKM) mengakui pembukaan semula Pusat Kuarantin dan Rawatan Covid-19 (PKRC) di Taman Ekspo Pertanian Malaysia (MAEPS), Serdang bermula hari ini bertujuan meringankan beban di hospital daripada menjadi sesak dengan kes melibatkan pesakit Covid-19 bergejala ringan.

Menteri Kesihatan Khairy Jamaluddin berkata ketika ini didapati banyak pesakit Covid-19 yang dimasukkan ke hospital tidak memerlukan rawatan di Unit Rawatan Rapi (ICU) dan rawatan intensif.

“Contohnya, Hospital Kuala Lumpur (HKL) sudahpun meningkatkan perkhidmatan untuk (kes) bukan Covid-19, jadi kita tak nak nanti semua (kes Covid-19) dirujuk semula ke HKL dan akhirnya jadi sesak.

“Kedua, kita telah melihat sekarang ini banyak kes yang masuk ke hospital yang mempunyai sampingan Covid-19, dia datang sebab rawatan lain, tetapi apabila buat ujian di hospital, didapati dia positif Covid-19,” katanya memetik laporan Bernama.

Beliau ditemui pemberita selepas majlis perasmian dan lawatan ke Kompleks Magnetic Resonance Imaging (MRI) dan Projek Naik Taraf Bekalan Gas Perubatan di Pusat Kawalan Kusta Negara (PKKN) Hospital Sungai Buloh hari ini.

Beliau berkata perkara itu merumitkan sedikit pengurusan di hospital kerana pesakit tersebut terpaksa diasingkan di wad Covid-19 dan pengasingan pesakit di MAEPS akan memastikan hospital tidak sesak serta mempunyai fleksibiliti untuk mengurus katil.

Sementara itu, menerusi hantaran di laman Twitter, Khairy berkata pembukaan semula MAEPS adalah satu langkah awalan sekiranya memerlukan.

Menurutnya, hal itu kerana ketika ini pesakit Covid-19 kategori satu dan dua yang berisiko tinggi turut diterima masuk ke hospital sebagai langkah awal.

“Langkah ini dibuat kerana jumlah kes tinggi dan jika keadaan mendesak, pesakit Covid-19 berisiko tinggi boleh terus diberikan intervensi awal. Hospital pula boleh fokus kepada pesakit Covid-19 kategori tiga hingga lima dan dalam masa yang sama tidak perlu menjejaskan operasi kes bukan Covid-19,” katanya.

Semalam, Khairy pada sidang media berkata PKRC di MAEPS akan diaktifkan semula bermula hari ini bagi merawat kes berisiko rendah.

Selain itu dalam sidang media hari ini, beliau berkata hanya 10 hingga 15 peratus bekas pesakit Covid-19 mempunyai komplikasi ‘Long COVID’ atau jangka panjang dengan kebanyakannya adalah golongan berisiko.

“Kita mempunyai protokol merawat ‘Long COVID’, terutamanya melalui penjagaan rehabilitatif. Saya telah meminta supaya kita meningkatkan lagi rawatan rehabilitasi untuk Covid-19 yang berpanjangan. Jadi kita memberi perhatian kepada kes Long COVID ini terutamanya mereka yang dalam kategori berisiko tinggi,” katanya.

Selain itu, beliau berkata kontak rapat pesakit Covid-19 hanya perlu menggunakan kit ujian pantas (RTK) Antigen Covid-19, kerana ujian saringan tindak balas rantai polimerase masa nyata (RT-PCR) akan mengesan virus itu walaupun kadar kebolehjangkitan sangat rendah.

“Sebab itu kita tidak sarankan PCR digunakan dalam semua keadaan, RTK mencukupi kerana ia dapat kesan mereka yang mempunyai viral load yang tinggi.

“Sebab itu kita yakin dengan protokol baharu, kontrak rapat, kalau dah booster (dos pengalak), hanya perlu buat RTK sebab itu dapat saring mereka yang mempunyai kadar kebolehjangkitan yang tinggi,” katanya.

Semalam, Khairy mengumumkan individu berumur 18 tahun ke atas yang menjadi kontak rapat kepada kes positif Covid-19 yang menerima dos penggalak dan tidak bergejala pada hari pertama, tidak perlu menjalani kuarantin bermula 1 Mac.

Dalam isu berasingan, Khairy berkata beliau telah meminta Kementerian Kesihatan (KKM) membuat analisis menyeluruh terhadap isu kekurangan jururawat di hospital.

“Saya nak selesaikan betul-betul (isu) kekurangan jururawat kita, semalam pun saya ada dialog dengan kesatuan-kesatuan, pekerja, staf kumpulan pelaksana di KKM, mereka pun cakap benda yang sama. Saya mahu mencari punca dan mungkin selepas selesai isu doktor kontrak saya nak lihat pula kepada kumpulan pelaksana,” katanya.